               IL-KUMMISSJONI EWROPEA
            Brussell, 30.8.2019
            COM(2019) 405 final
            2019/0184(NLE)
            Proposta għal
            DEĊIŻJONI TAL-KUNSILL
            dwar l-iffirmar, f’isem l-Unjoni Ewropea, tal-Ftehim bejn l-Unjoni Ewropea u r-Repubblika tal-Belarussja dwar il-faċilitazzjoni tal-ħruġ ta’ viżi

               MEMORANDUM TA’ SPJEGAZZJONI

               1.KUNTEST TAL-PROPOSTA

               Fil-kuntest tas-Summit tas-Sħubija tal-Lvant f’Mejju 2009, l-UE affermat mill-ġdid l-appoġġ politiku tagħha għal-liberalizzazzjoni sħiħa tar-reġim tal-viżi f’ambjent sikur, u għall-promozzjoni tal-mobbiltà billi jiġu konklużi ftehimiet dwar l-iffaċilitar tal-viżi u r-riammissjoni mal-pajjiżi tas-Sħubija tal-Lvant. Skont l-approċċ komuni għall-iżvilupp tal-politika tal-UE dwar il-faċilitazzjoni tal-viżi li ġie miftiehem fil-livell ta’ COREPER mill-Istati Membri f’Diċembru 2005, ftehim dwar il-faċilitazzjoni tal-viżi ma jiġix konkluż mingħajr ma jkun hemm fis-seħħ ftehim ta’ riammissjoni.

               Abbażi ta’ dan, fit-12 ta’ Novembru 2010 l-Kummissjoni ppreżentat rakkomandazzjoni lill-Kunsill bil-għan li tingħata direttivi biex tinnegozja Ftehimiet mar-Repubblika tal-Belarussja dwar il-faċilitazzjoni tal-ħruġ ta’ viżi għal soġġorni qosra, u r-riammissjoni ta’ persuni li jirrisjedu mingħajr awtorizzazzjoni.

               Wara li l-Kunsill ta l-awtorizzazzjoni tiegħu fit-28 ta’ Frar 2011
                  1
               , in-negozjati mar-Repubblika tal-Belarussja nfetħu formalment fit-12 ta’ Ġunju 2014.

               Kien hemm ħames sensiliet oħra ta’ negozjati fl-24 ta’ Novembru 2014 f’Minsk, fit-12 ta’ Marzu 2015 fi Brussell, fl-20 ta’ Ġunju 2017 f’Minsk, fil-11 ta’ Ottubru 2018 u fis-26 ta’ Marzu 2019 fi Brussell. Il-kap negozjatur inizjala t-test tal-ftehim fis-17 ta’ Ġunju 2019 permezz ta’ skambju ta’ ittri elettroniċi.

               Sadanittant, fit-13 ta’ Ottubru 2016 il-Belarussja, l-Unjoni Ewropea u s-seba’ Stati Membri parteċipanti (il-Bulgarija, ir-Rumanija, il-Litwanja, il-Polonja, l-Ungerija, il-Finlandja u l-Latvja) iffirmaw Dikjarazzjoni Konġunta dwar Sħubija għall-Mobbiltà.

               Mit-12 ta’ Frar 2017 iċ-ċittadini tal-Unjoni Ewropea kienu eżentati mir-rekwiżit ta’ viża b’rabta mad-dħul u s-soġġorn fit-territorju tar-Repubblika tal-Belarussja għal perjodu sa 5 ijiem, sakemm jaqsmu l-fruntiera fl-Ajruport Internazzjonali ta’ Minsk. Fl-24 ta’ Lulju 2018 dan il-perjodu ta’ soġġorn mingħajr viża ġie estiż għal 30 jum skont l-istess kundizzjonijiet. Il-Ftehim se japplika reċiprokament għal perjodi ta’ soġġorn ta’ aktar minn 30 jum u li ma jaqbiżx id-90 jum (f’kull perjodu ta’ 180 jum).

               L-Istati Membri ġew mgħarrfa u kkonsultati b’mod regolari fl-istadji kollha tan-negozjati waqt il-Gruppi ta’ Ħidma tal-Kunsill rilevanti. L-abbozz finali tat-test tal-Ftehim ġie kondiviż mal-Grupp ta’ Ħidma dwar il-Viża u ġie approvat b’mod ġenerali permezz ta’ proċedura ta’ silenzju fil-5 ta’ April 2019.

               Fis-17 ta’ April 2019, il-Parlament Ewropew ġie mgħarraf kemm dwar il-konklużjoni tan-negozjati dwar il-Faċilitazzjoni tal-Viża kif ukoll dwar il-Ftehimiet ta’ Riammissjoni permezz ta’ ittra li ntbagħtet mid-Direttur Ġenerali tad-DĠ għall-Migrazzjoni u l-Affarijiet Interni lill-President tal-Kumitat dwar il-Libertajiet Ċivili, il-Ġustizzja u l-Affarijiet Interni. L-abbozzi tat-testi taż-żewġ Ftehimiet jinsabu annessi.

               Id-deċiżjoni proposta rigward il-konklużjoni tippreżenta l-arranġamenti interni neċessarji għall-applikazzjoni prattika tal-Ftehim. B’mod partikolari, tispeċifika li l-Kummissjoni, megħjuna minn esperti mill-Istati Membri, tirrappreżenta lill-Unjoni fi ħdan il-Kumitat Konġunt dwar il-Faċilitazzjoni tal-Viża stabbilit skont l-Artikolu 12 tal-Ftehim.

               Il-proposta mehmuża tikkostitwixxi l-istrumenti legali għall-iffirmar tal-Ftehim. Il-Kunsill se jiddeċiedi b’maġġoranza kwalifikata.

               2.
                     L-GĦAN U L-KONTENUT TAL-FTEHIM

               Il-Ftehim dwar il-faċilitazzjoni tal-ħruġ ta’ viżi bejn l-Unjoni Ewropea u r-Repubblika tal-Belarussja (minn hawn ’il quddiem: “il-Ftehim”) għandu l-għan li jiffaċilita, fuq il-bażi ta’ reċiproċità, il-ħruġ ta’ viżi għal soġġorn maħsub għal mhux aktar minn 90 jum f’kull perjodu ta’ 180 jum għaċ-ċittadini tal-Unjoni u tal-Belarussja.

               Il-Kummissjoni tikkunsidra li ntlaħqu l-għanijiet stabbiliti mill-Kunsill fid-direttivi ta’ negozjati tiegħu u li l-abbozz tal-Ftehim hu aċċettabbli għall-Unjoni.

               Il-kontenut aħħari tal-Ftehim jista’ jitqassar kif ġej:

               –bħala prinċipju, ikollha tittieħed deċiżjoni jekk tinħariġx viża jew le fi żmien għaxart (10) ijiem kalendarji għall-applikanti kollha għal viża. Meta jkun jenħtieġ aktar skrutinju, dan il-perjodu jista’ jkun estiż sa 30 jum kalendarju. F’każijiet urġenti, il-perjodu għat-teħid ta’ deċiżjoni jista’ jitnaqqas għal jumejn ta’ xogħol jew anqas. Bħala regola, l-applikanti għall-viża jista’ jkollhom appuntament biex jippreżentaw l-applikazzjoni tagħhom fi żmien ġimagħtejn mid-data tat-talba u f’każijiet ta’ urġenza minnufih jew mingħajr appuntament;

               –it-tariffa tal-viża biex jiġu pproċessati l-applikazzjonijiet li jitressqu miċ-ċittadini tal-Unjoni Ewropea u tar-Repubblika tal-Belarussja hija ta’ EUR 35. It-tariffa se tiġi applikata għall applikanti kollha għal viża. Barra minn hekk, il-kategoriji ta’ persuni li ġejjin se jibbenefikaw minn eżenzjoni sħiħa tat-tariffa tal-viża: it-tfal li jkollhom anqas minn 12-il sena, il-persuni b’diżabbiltà, il-qraba stretti, il-membri ta’ delegazzjonijiet uffiċjali li jipparteċipaw f’attivitajiet tal-gvern, l-iskulari, l-istudenti u l-istudenti post-gradwati, ir-rappreżentanti ta’ organizzazzjonijiet ċivili, il-każi umanitarji u l-persuni li jipparteċipaw f’attivitajiet xjentifiċi, kulturali u artistiċi u f’avvenimenti sportivi;

               –jekk il-Partijiet jiddeċiedu li jikkooperaw ma’ fornituri esterni tas-servizzi għal, fost l-oħrajn, il-ġbir tal-applikazzjonijiet tal-viża, it-tariffa li titħallas lill-fornitur estern tas-servizzi ma tistax taqbeż it-EUR 30. Il-possibbiltà li ċ-ċittadini tal-Partijiet jippreżentaw l-applikazzjoni direttament fil-konsulati għandha tinżamm, sa fejn din tkun possibbli, pereż. fejn ma jkunx hemm persunal biżżejjed biex ilaħħaq mal-pressjoni ta’ xogħol u li jissodisfa l-obbligi stipulati fil-ftehim;

               –id-dokumenti dwar l-għan tal-vjaġġ li għandhom jiġu ppreżentati ġew simplifikati għal xi kategoriji ta’ applikanti li ġejjin: il-qraba stretti, il-persuni tan-negozju, il-membri ta’ delegazzjonijiet uffiċjali, l-iskulari u l-istudenti post-gradwati, il-parteċipanti f’avvenimenti xjentifiċi, kulturali u sportivi, il-ġurnalisti, il-persuni li jżuru siti ta’ dfin militari u ċivili (fosthom il-qraba), ir-rappreżentanti tas-soċjetà ċivili, il-membri tal-professjonijiet li jipparteċipaw f’wirjiet internazzjonali, konferenzi, simpożja, seminars jew avvenimenti oħra simili, is-sewwieqa ta’ servizzi ta’ trasport internazzjonali tal-passiġġieri u tal-merkanzija, il-parteċipanti fi programmi uffiċjali ta’ skambju ta’ bliet ġemellati, il-persuni fuq żjajjar għal raġunijiet mediċi, il-persuni li jipparteċipaw f’avvenimenti sportivi internazzjonali, il-membri tal-ekwipaġġ ta’ ferroviji, vaguni refriġerati u lokomottivi u parteċipanti fi programmi uffiċjali ta’ kooperazzjoni transfruntiera tal-UE. Għal dawn il-kategoriji ta’ persuni, jistgħu jintalbu biss id-dokumenti elenkati fil-ftehim biex jiġi ġġustifikat l-għan tal-vjaġġ. Bħala regola, ma hija meħtieġa l-ebda ġustifikazzjoni, stedina jew validazzjoni oħra prevista mil-leġiżlazzjoni tal-Istati Membri jew mir-Repubblika tal-Belarussja;

               –hemm ukoll kriterji simplifikati għall-ħruġ ta’ viżi għal dħul multiplu għal dawn il-kategoriji ta’ persuni li ġejjin:

               (a)għall-membri ta’ gvernijiet, parlamenti u qrati nazzjonali u reġjonali, il-membri permanenti ta’ delegazzjonijiet uffiċjali, il-konjugi u l-ulied li jżuru liċ-ċittadini tal-Unjoni Ewropea li jirrisjedu legalment fit-territorju tal-Belarussja jew iċ-ċittadini tar-Repubblika tal-Belarussja li jirrisjedu legalment fl-Istati Membri jew ċittadini tal-UE li jirrisjedu fit-territorju tal-Istati Membri li jkunu ċittadini tagħhom jew ċittadini tar-Repubblika tal-Belarussja residenti fit-territorju tal-Belarussja: viżi għal dħul multiplu b’terminu ta’ validità ta’ 5 snin (jew iqsar, jekk toħroġ biċ-ċar l-intenzjoni ta’ vjaġġar regolari limitat, pereżempju fejn il-perjodu ta’ validità tal-mandat tagħhom jew l-awtorizzazzjoni tagħhom għal residenza tkun għal perjodu iqsar);

               (b)parteċipanti fi programmi xjentifiċi, kulturali, programmi ta’ skambji uffiċjali u transfruntiera, avvenimenti sportivi internazzjonali, ġurnalisti, studenti, membri ta’ delegazzjonijiet uffiċjali, rappreżentanti ta’ organizzazzjonijiet tas-soċjetà ċivili, membri tal-professjonijiet li jipparteċipaw f’wirjiet internazzjonali, konferenzi, simpożja, seminars u avvenimenti simili oħra, sewwieqa li jġorru merkanzija internazzjonali u ekwipaġġi ta’ ferroviji u persuni li jeħtieġu żjajjar mediċi regolari: viżi għal dħul multiplu validi għal sena (1);

               (c)l-istess kategoriji msemmija f’ (b): Viżi validi għal minimu ta’ sentejn (2) u massimu ta’ 5 snin jenħtieġ li jinħarġu (sakemm matul is-sentejn ta’ qabel ikunu użaw il-viżi għal dħul multiplu ta’ sena (1) b’mod legali, sakemm ikun ċar li l-ħtieġa jew il-ħsieb ta’ vjaġġar frekwenti jkunu limitati għal perjodu iqsar);

               –ċittadini tal-Unjoni Ewropea u tar-Repubblika tal-Belarussja li jkunu detenturi ta’ passaporti diplomatiċi bijometriċi validi u detenturi ta’ laissez-passer validi tal-UE huma eżentati mir-rekwiżit tal-viżi għal żjajjar qosra. F’April 2015 il-Kummissjoni ġiet ippreżentata bl-ewwel valutazzjoni tas-sigurtà u l-integrità tas-sistema tal-ħruġ ta’ passaporti diplomatiċi tal-Belarussja, fosthom l-aspetti tas-sigurtà ta’ din tal-aħħar, b’riżultat sodisfaċenti fir-rigward tas-sistema tal-ħruġ. Madankollu, il-livell tas-sigurtà tal-passaporti diplomatiċi tal-Belarussja ma tqiesx bħala suffiċjenti minn xi Stati Membri. Sussegwentement ir-Repubblika tal-Belarussja għaddiet informazzjoni li kienet se tibda toħroġ passaporti bijometriċi konformi mal-aħħar linji gwida u r-rakkomandazzjonijiet tal-Organizzazzjoni Internazzjonali tal-Avjazzjoni Ċivili mill-bidu tal-2020 u aċċettat li tillimita l-eżenzjonijiet mir-rekwiżit tal-viżi fuq il-passaporti diplomatiċi bijometriċi (rekwiżit addizzjonali li ma ntlaqax mid-direttivi ta’ negozjar). Fis-sitt u l-aħħar sensiela ta’ negozjati fis-26 ta’ Marzu 2019, ir-Repubblika tal-Belarussja pprovdiet lill-Kummissjoni b’informazzjoni aġġornata dwar is-sistema tal-ħruġ u l-ispeċifikazzjonijiet tekniċi ta’ dawn il-passaporti, u impenjat ruħha li tikkondividi kampjun tal-passaport bijometriku l-ġdid u tal-ispeċifikazzjonijiet tekniċi finali sa mhux aktar tard minn Ottubru 2019. F’dawn iċ-ċirkostanzi, il-Kummissjoni se jkollha tagħmel valutazzjoni finali tas-sistema tal-ħruġ f’konsultazzjoni mal-Istati Membri qabel il-konklużjoni tal-Ftehim;

               –Il-klawsola finali jipprovdi lill-Partijiet bil-possibbiltà li jissospendu l-ftehim kollu jew partijiet minnu (pereż. l-eżenzjoni mir-rekwiżit ta’ viża għal detenturi ta’ passaporti diplomatiċi bijometriċi) għal kwalunkwe raġuni. Għaldaqstant, din id-dispożizzjoni tkopri raġunijiet ta’ sospensjoni bħal ma huma l-ksur jew l-abbuż ta’ dispożizzjoni tal-ftehim, bħall-eżenzjoni mir-rekwiżit ta’ viża għall-passaporti diplomatiċi (l-Artikolu 10), għal kunsiderazzjonijiet tad-drittijiet tal-bniedem u d-demokrazija (imsemmija wkoll fil-preambolu tal-Ftehim), kif ukoll għan-nuqqas ta’ kooperazzjoni dwar ir-riammissjoni u/jew l-implimentazzjoni mhux sodisfaċenti tal-Ftehim ta’ Riammissjoni;

               –il-klawsoli finali jistipulaw ukoll li l-ftehim dwar il-faċilitazzjoni tal-viża jista’ jidħol fis-seħħ biss fid-data tad-dħul fis-seħħ tal-Ftehim ta’ Riammissjoni;

               –l-importanza tal-prinċipji fundamentali li jirregolaw il-kooperazzjoni bejn il-Partijiet kif ukoll l-obbligi u r-responsabbiltajiet, fosthom ir-rispett għall-prinċipji tad-drittijiet tal-bniedem u tad-demokrazija, li joħorġu mill-istrumenti internazzjonali rilevanti li jkunu marbutin bihom, hija enfasizzata fil-preambolu għall-Ftehim;

               –is-sitwazzjoni speċifika tal-Istati Membri li għadhom ma japplikawx kompletament l-acquis ta’ Schengen u r-rikonoxximent unilaterali tagħhom tal-viżi u tal-permessi ta’ residenza ta’ Schengen maħruġa lil ċittadini tar-Repubblika tal-Belarussja għall-għan ta’ tranżitu fit-territorju tagħhom skont id-Deċiżjoni Nru 565/2014/UE;

               –ġiet mehmuża Dikjarazzjoni Konġunta mal-Ftehim dwar il-kooperazzjoni fejn jidħlu dokumenti tal-ivvjaġġar u l-iskambju regolari ta’ informazzjoni dwar is-sigurtà tad-dokumenti tal-ivvjaġġar hemm annessa Dikjarazzjoni Konġunta;

               –ġiet mehmuża Dikjarazzjoni Konġunta mal-Ftehim dwar l-armonizzazzjoni tal-proċeduri ta’ informazzjoni għall-ħruġ ta’ viżi għal żjajjar qosra u d-dokumenti li jridu jiġu ppreżentati meta jsiru applikazzjonijiet għal viżi żjajjar qosra;

               –is-sitwazzjonijiet speċifiċi tad-Danimarka, ir-Renju Unit u l-Irlanda huma riflessi fil-preambolu u fid-Dikjarazzjonijiet Konġunti mehmuża mal-Ftehim. L-assoċjazzjoni mill-qrib tal-Iżlanda, in-Norveġja, l-Iżvizzera u l-Liechtenstein mal-implimentazzjoni, l-applikazzjoni u l-iżvilupp tal-acquis ta’ Schengen hi riflessa f’Dikjarazzjoni Konġunta mal-Ftehim
                  2
               ;

               –Dikjarazzjoni Konġunta dwar il-persunal konsulari tinsab mehmuża mal-Ftehim sabiex tiġi enfasizzata l-importanza li l-Partijiet jagħtu lid-disponibbiltà ta’ għadd suffiċjenti ta’ persunal fil-konsulati tagħhom biex tiġi żgurata l-implimentazzjoni effettiva tal-Ftehim.

               3.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

               Din il-proposta hija ppreżentata lill-Kunsill sabiex jawtorizza l-iffirmar tal-Ftehim.

               Il-bażi ġuridika għal din il-proposta hija l-punt (a) tal-Artikolu 77(2) tat-Trattat dwar il-Funzjonament tal-Unjoni Ewropea (it-TFUE), flimkien mal-Artikolu 218(5) tiegħu.

               •Sussidjarjetà (għall-kompetenza mhux esklużiva)

               Mhux applikabbli.

               •Proporzjonalità

               Din il-proposta ma tmurx lil hinn minn dawn li huwa meħtieġ biex jinkiseb l-għan propost, jiġifieri l-iffirmar ta’ ftehim internazzjonali li jiffaċilita l-ħruġ ta’ viżi lil ċittadini tal-Belarussja u lil ċittadini tal-Unjoni.

               4.IMPLIKAZZJONIJIET BAĠITARJI

               Din il-proposta ma tinvolvix spejjeż addizzjonali għall-baġit tal-UE.

               5.KONKLUŻJONIJIET

               Fid-dawl tar-riżultati msemmija hawn fuq, il-Kummissjoni tipproponi li l-Kunsill jiddeċiedi li l-Ftehim jiġi ffirmat f’isem l-Unjoni u jawtorizza lis-Segretarjat Ġenerali tal-Kunsill jistabbilixxi l-istrument rispettiv ta’ setgħat sħaħ.

               2019/0184 (NLE)

               Proposta għal

               DEĊIŻJONI TAL-KUNSILL

               dwar l-iffirmar, f’isem l-Unjoni Ewropea, tal-Ftehim bejn l-Unjoni Ewropea u r-Repubblika tal-Belarussja dwar il-faċilitazzjoni tal-ħruġ ta’ viżi

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-punt (a) tal-Artikolu 77(2), flimkien mal-Artikolu 218(5) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Fit-28 ta’ Frar 2011, il-Kunsill awtorizza lill-Kummissjoni biex tibda negozjati mar-Repubblika tal-Belarussja dwar Ftehim bejn l-Unjoni Ewropea u r-Repubblika tal-Belarussja dwar il-faċilitazzjoni tal-ħruġ ta’ viżi (“il-Ftehim”), b’mod parallel man-negozjati ta’ Ftehim dwar ir-riammissjoni ta’ persuni li jirrisjedu mingħajr awtorizzazzjoni. In-negozjati ġew konklużi b’suċċess bl-inizjalar tal-Ftehim permezz ta’ skambju ta’ posta elettronika fis-17 ta’ Ġunju 2019.

               (2)Fil-kuntest tad-Dikjarazzjoni tas-Summit tas-Sħubija tal-Lvant tas-7 ta’ Mejju 2009, l-Unjoni u l-pajjiżi sħab esprimew l-appoġġ politiku tagħhom lejn il-liberalizzazzjoni tar-reġim tal-viża f’ambjent sikur u jaffermaw mill-ġdid l-intenzjoni tagħhom li jieħdu passi gradwali lejn reġim mingħajr viża għaċ-ċittadini tagħhom fiż-żmien opportun.

               (3)L-iskop tal-Ftehim huwa li jiffaċilita, fuq il-bażi ta’ reċiproċità, il-ħruġ ta’ viżi għal soġġorn maħsub għal mhux aktar minn 90 jum f’kull perjodu ta’ 180 jum għaċ-ċittadini tal-Unjoni u tal-Belarussja.

               (4)Din id-Deċiżjoni tikkostitwixxi żvilupp tad-dispożizzjonijiet tal-acquis ta’ Schengen li fihom ir-Renju Unit ma jiħux sehem, skont id-Deċiżjoni tal-Kunsill 2000/365/KE tad-29 ta’ Mejju 2000 dwar it-talba tar-Renju Unit tal-Gran Brittanja u l-Irlanda ta’ Fuq biex jieħdu parti f’xi dispożizzjonijiet tal-acquis ta’ Schengen
                  3
               ; għaldaqstant ir-Renju Unit mhuwiex qiegħed jieħu sehem fl-adozzjoni tagħha u mhuwiex marbut biha jew suġġett għall-applikazzjoni tagħha.

               (5)Din id-Deċiżjoni tikkostitwixxi żvilupp tad-dispożizzjonijiet tal-acquis ta’ Schengen li fihom l-Irlanda ma tiħux sehem skont id-Deċiżjoni tal-Kunsill 2002/192/KE tat-28 ta’ Frar 2002 dwar it-talba tal-Irlanda sabiex tieħu sehem f’xi dispożizzjonijiet tal-acquis ta’ Schengen
                  4
               ; Għaldaqstant l-Irlanda mhijiex qiegħda tieħu sehem fl-adozzjoni ta’ din id-Deċiżjoni u mhijiex marbuta biha jew suġġetta għall-applikazzjoni tagħha.

               (6)F’konformità mal-Artikoli 1 u 2 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhijiex qed tieħu sehem fl-adozzjoni ta' din id-Deċiżjoni u mhijiex marbuta biha jew suġġetta għall-applikazzjoni tagħha.

               (7)Għaldaqstant, il-Ftehim jenħtieġ li jiġi ffirmat f’isem l-Unjoni, sakemm jiġi konkluż f’data aktar tard, filwaqt li jiġu approvati d-Dikjarazzjonijiet Konġunti mehmuża mal-Ftehim li jrid jiġi approvat,

               ADOTTA DIN ID-DEĊIŻJONI:

               Artikolu 1

               L-iffirmar tal-Ftehim bejn il-Komunità Ewropea u r-Repubblika tal-Belarussja dwar il-faċilitazzjoni tal-ħruġ ta’ viżi huwa b’dan approvat f’isem l-Unjoni, suġġett għall-konklużjoni tal-Ftehim imsemmi
                  5
               .

               Artikolu 2

               Id-Dikjarazzjoni mehmuża mal-Ftehim għandha tiġi approvata f’isem l-Unjoni.

               Artikolu 3

               Is-Segretarjat Ġenerali tal-Kunsill għandu jistabbilixxi l-istrument tas-setgħat sħaħ għall-iffirmar tal-Ftehim, suġġett għall-konklużjoni tal-Ftehim, għall-persuna(i) indikata(i) min-negozjatur tal-Ftehim.

               Artikolu 4

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Magħmul fi Brussell,

                     Għal Kunsill

                     Il-President

                     (1)

                        Id-direttivi ta’ negozjati ġew emendati mill-Kunsill fit-2 ta’ Marzu 2015 sabiex jinkludu l-possibbiltà tas-sospensjoni tal-eżenzjoni mir-rekwiżit ta’ viża diplomatika għal firxa akbar ta’ raġunijiet minn dawk li huma speċifikati fid-dispożizzjonijiet ta’ sospensjoni, pereż. għal kunsiderazzjonijiet tad-drittijiet tal-bniedem u d-demokrazija kif ukoll tal-abbuż ta’ dik l-eżenzjoni.

                     (2)

                        Jista’ jkun li l-preambolu u d-Dikjarazzjoni Konġunta dwar is-sitwazzjoni tar-Renju Unit ikollhom jiġu rieżaminati wara l-ħruġ tar-Renju Unit.

                     (3)

                        Id-Deċiżjoni tal-Kunsill 2000/365/KE tad-29 ta’ Mejju 2000 dwar it-talba tar-Renju Unit tal-Gran Brittanja u l-Irlanda ta’ Fuq biex jieħdu parti f’xi dispożizzjonijiet tal-acquis ta’ Schengen (ĠU L 131, 1.6.2000, p. 43).

                     (4)

                        Id-Deċiżjoni tal-Kunsill 2002/192/KE tat-28 ta’ Frar 2002 rigward it-talba tal-Irlanda biex tieħu sehem f’xi dispożizzjonijiet tal-acquis ta’ Schengen (ĠU L 64, 7.3.2002, p. 20).

                     (5)

                        It-test tal-Ftehim ser jiġi ppubblikat flimkien mad-deċiżjoni dwar il-konklużjoni tiegħu.


               IL-KUMMISSJONI EWROPEA
            Brussell, 30.8.2019
            COM(2019) 404 final
            2019/0185(NLE)
            Proposta għal
            DEĊIŻJONI TAL-KUNSILL
            dwar l-iffirmar, f’isem l-Unjoni Ewropea, tal-Ftehim bejn l-Unjoni Ewropea u r-Repubblika tal-Belarussja dwar ir-riammissjoni ta’ persuni li jirrisjedu mingħajr awtorizzazzjoni

               MEMORANDUM TA’ SPJEGAZZJONI

               1.IL-KUNTEST TAL-PROPOSTA

               Fil-kuntest tas-Summit tas-Sħubija tal-Lvant f’Mejju 2009, l-UE affermat mill-ġdid l-appoġġ politiku tagħha għal-liberalizzazzjoni sħiħa tar-reġim tal-viżi f’ambjent sikur, u għall-promozzjoni tal-mobilità, billi jiġu konklużi l-ftehimiet dwar l-iffaċilitar tal-viżi u dwar ir-riammissjoni mal-pajjiżi tas-Sħubija tal-Lvant. Skont l-approċċ komuni għall-iżvilupp ta’ politika tal-UE dwar il-faċilitazzjoni tal-viżi li ġie miftiehem fil-livell ta’ COREPER mill-Istati Membri f’Diċembru 2005, ftehim dwar il-faċilitazzjoni tal-viżi ma jiġix konkluż mingħajr ma jkun hemm fis-seħħ ftehim ta’ riammissjoni.

               Abbażi ta’ dan, fit-12 ta’ Novembru 2010 il-Kummissjoni ppreżentat rakkomandazzjoni lill-Kunsill bil-ħsieb li jinkisbu direttivi biex jiġu nnegozjati Ftehimiet mar-Repubblika tal-Belarussja dwar, rispettivament, il-faċilitazzjoni tal-ħruġ ta’ viżi għal soġġorn qasir, u r-riammissjoni ta’ persuni li jirrisjedu mingħajr awtorizzazzjoni.

               Fit-28 ta’ Frar 2011, il-Kunsill awtorizza formalment lill-Kummissjoni biex tinnegozja ftehim ta’ riammissjoni bejn l-Unjoni Ewropea u l-Belarussja.

               In-negozjati tnedew formalment fl-30 ta’ Jannar 2014 u l-ewwel ċiklu ta’ negozjati formali sar f’Minsk fit-13 ta’ Ġunju 2014. Wara kien hemm tliet ċikli ta’ negozjati l-ewwel fi Brussell fil-25 ta’ Novembru 2014 imbagħad fil-11 ta’ Marzu 2015 u fl-20 ta’ Ġunju 2017 f’Minsk. In-negozjaturi ewlenin inizjalaw it-test tal-ftehim fl-17 ta’ Ġunju 2019 permezz ta’ skambju ta’ posta elettronika.

               Sadanittant, il-Belarussja, l-Unjoni Ewropea u seba’ Stati Membri parteċipanti (il-Bulgarija, ir-Rumanija, il-Litwanja, il-Polonja, l-Ungerija, il-Finlandja u l-Latvja) iffirmaw Dikjarazzjoni Konġunta dwar Sħubija għall-Mobbiltà fit-13 ta’ Ottubru 2016.

               L-Istati Membri ġew mgħarrfa u kkonsultati b’mod regolari fl-istadji kollha (informali u formali) tan-negozjati tar-riammissjoni.

               L-Istati Membri ġew mgħarrfa u kkonsultati b’mod regolari fil-Gruppi ta’ Ħidma rilevanti tal-Kunsill fl-istadji kollha tan-negozjati. L-abbozz finali tat-test tal-Ftehim ġie kondiviż mal-Konsulenti tal-Ġustizzja u l-Affarijiet Interni (il-Migrazzjoni, l-Integrazzjoni u l-Esplusjoni) u approvat, permezz tal-proċedura ta’ silenzju, fit-12 ta’ April 2019.

               Fis-17 ta’ April 2019, il-Parlament Ewropew ġie infurmat dwar il-konklużjoni tan-negozjati kemm dwar il-Ftehimiet ta’ Faċilitazzjoni tal-Viża u ta’ Riammissjoni, permezz ta’ ittra mibgħuta mid-Direttur Ġenerali tad-DĠ Migrazzjoni u Affarijiet Interni lill-President tal-Kumitat għal-Libertajiet Ċivili, il-Ġustizzja u l-Intern. Ġew annessi l-abbozz tat-testi taż-żewġ Ftehimiet.

               Id-deċiżjoni proposta rigward il-konklużjoni tipprezenta l-arranġamenti interni neċessarji għall-applikazzjoni prattika tal-Ftehim. B’mod partikolari, tispeċifika li l-Kummissjoni, megħjuna minn esperti mill-Istati Membri, jirrappreżentaw lill-Unjoni fi ħdan il-Kumitat Konġunt tar-Riammissjoni stabbilit bl-Artikolu 19 tal-Ftehim.

               Il-proposta mehmuża tikkostitwixxi l-istrumenti legali għall-iffirmar tal-Ftehim. Il-Kunsill se jiddeċiedi b’maġġoranza kwalifikata.

               2.L-GĦAN U L-KONTENUT TAL-FTEHIM

               Il-Ftehim bejn l-Unjoni Ewropea u r-Repubblika tal-Belarussja dwar ir-riammissjoni ta’ persuni li jirresjedu mingħajr awtorizzazjoni (minn issa ‘il quddiem: “il-Ftehim”) għandu l-għan li jistabbilixxi proċeduri rapidi u effettivi għall-identifikazzjoni u r-ritorn sikur u ordinat ta’ persuni li ma jissodisfawx, jew li ma jkunux għadhom jissodisfaw, il-kundizzjonijiet ta’ dħul, preżenza jew residenza fit-territorju tal-Belarussja jew xi wieħed mill-Istati Membri tal-Unjoni Ewropea, u biex jiffaċilitaw it-tranżitu ta’ dawn il-persuni fi spirtu ta’ kooperazzjoni,

               Il-Kummissjoni tikkunsidra li l-objettivi stabbiliti mill-Kunsill fid-direttivi ta’ nnegozjar tiegħu ntlaħqu, u li l-abbozz tal-Ftehim ta’ Riammissjoni huwa aċċettabbli għall-Unjoni.

               Il-kontenut finali ta’ dan il-Ftehim jista’ jinġabar fil-qosor kif ġej:

               –Il-Ftehim hu maqsum fi tmien (8) taqsimiet b’total ta’ 24 artikolu. Il-Ftehim fih ukoll seba’ (7) annessi, li jiffurmaw parti integrali minnu, u ħames (5) dikjarazzjonijiet konġunti.

               –Il-Ftehim fih klawżola ta’ ftuħ, li tirriafferma li l-Ftehim għandu jiġi applikat b’mod li jiġi assigurat ir-rispett tad-drittijiet tal-bniedem, u għall-obbligazzjonijiet u r-responsabbiltajiet tal-Istat Rikjest u tal-Istat Rikjedenti taħt strumenti internazzjonali relevanti applikabbli għalihom, u jtenni li l-Istat Rikjest għandu jiżgura b’mod partikulari l-protezzjoni tad-drittijiet ta’ persuni riammessi fit-territorju tiegħu f’konformità ma’ dawk l-istrumenti internazzjonali.

               –L-obbligi ta’ riammissjoni stipulati fil-Ftehim (mill-Artikolu 3 sa 6) huma mfassla b’mod kompletament reċiproku, u jinkludu ċ-ċittadini proprji (l-Artikoli 3 u 5) kif ukoll ċittadini ta’ pajjiż terz u persuni apolidi (l-Artikoli 4 u 6).

               –L-obbligu li pajjiż jilqa’ lura liċ-ċittadini proprji jinkludi wkoll lil dawk li kienu ċittadini proprji li kienu ġew imċaħħda miċ-ċittadinanza tagħhom, jew li jkunu rrinunzjawha, mingħajr ma jkunu jiksbu ċ-ċittadinanza ta’ Stat ieħor.

               –L-obbligu ta’ riammissjoni fir-rigward ta’ ċittadini proprji jkopri wkoll lill-membri tal-familja (jiġifieri l-konjuġi u l-ulied minorenni mhux miżżewġa) indipendentement miċ-ċittadinanza tagħhom u li ma jkollhomx dritt indipendenti ta’ residenza fl-Istat Rikjedenti.

               –L-obbligu li jkunu riammessi ċittadini ta’ pajjiż terz u persuni apolidi (l-Artikoli 4 u 6) huwa marbut mal-prerekwiżiti li ġejjin: (a) il-persuna kkonċernata jkollha, fil-mument tad-dħul, jew permess ta’ residenza maħruġ mill-Istat Rikjest jew viża valida maħruġa mill-Istat Rikjest flimkien ma’ prova ta’ dħul fit-territorju tal-Istat Rikjest; jew (b) il-persuna kkonċernata tkun daħlet illegalment u direttament fit-territorju tal-Istat Rikjedenti wara li tkun qagħdet, jew għaddiet minn, it-territorju tal-Istat Rikjest. Tali obbligu ta’ riammissjoni ma japplikax fir-rigward ta’ persuni li kienu biss fi tranżitu bl-ajru jew li tkun inħarġitilhom viża jew permess ta’ residenza mill-Istat Rikjedenti sakemm i) il-viża jew il-permess ta’ residenza, maħruġa mill-Istat Rikjest ma jkollux perjodu ta’ validità itwal, ii) il-viża jew il-permess ta’ residenza maħruġ mill-Istat Rikjedenti jkun inkiseb b’mod frodulenti jew iii) dik il-persuna tonqos milli tosserva xi kundizzjoni marbuta mal-viża.

               –Fil-każ ta’ persuni ta’ ċittadinanza proprja, jekk ikun skada l-perjodu definit, kif ukoll fil-każ ta’ ċittadini ta’ pajjiżi terzi jew ta’ persuni apolidi, il-Belarussja taċċetta l-użu tad-dokument Ewropew tal-ivjaġġar għar-ritorn (Artikoli 3(5) u 4(3)). Id-dokument standard ekwivalenti tar-Repubblika tal-Belarussja huwa inkluż fl-Anness 7.

               –It-Taqsima III tal-Ftehim (l-Artikolu 7 sa 13 flimkien mal-Annessi 1 sa 5) fiha d-dispożizzjonijiet tekniċi meħtieġa dwar il-proċedura ta’ riammissjoni (applikazzjoni għal riammissjoni, mezzi ta’ provi, limiti taż-żmien, modalitajiet tat-trasferiment u modi tat-trasport) u dwar “riammissjoni bi żball” (l-Artikolu 13). Xi flessibilità proċedurali tiġi pprovduta mill-fatt li l-ebda applikazzjoni għal riammissjoni ma tkun meħtieġa f’każijiet fejn il-persuna li għandha tkun riammessa jkollha dokument għall-ivvjaġġar validu (l-Artikolu 7(2)).

               –Fl-Artikolu 7(3), il-Ftehim jistabbilixxi l-hekk imsejħa proċedura aċċellerata li ntlaħaq ftehim dwarha għal persuni li jkunu nqabdu f’żona li testendi sa 30 kilometru mill-fruntiera komuni fuq l-art bejn Stat Membru u l-Belarussja, kif ukoll fi ħdan it-territorju tal-ajruporti internazzjonali  tal-Istati Membri u tal-Belarussja. Skont il-proċedura aċċellerata, l-applikazzjonijiet għal riammissjoni jridu jiġu ppreżentati fi żmien (2) jumejn ta’ xogħol, u r-risposti jridu joħorġu fi żmien jumejn (2) ta’ xogħol, filwaqt li skont il-proċedura normali l-perjodu għar-risposti jkun ta’ għaxart (10) ijiem tal-kalendarju (l-Artikolu 11(2)).

               –Il-Ftehim fih taqsima dwar operazzjonijiet ta’ tranżitu (l-Artikoli 14 u 15 flimkien mal-Anness 6).

               –L-Artikoli 16, 17 u 18 fihom ir-regoli meħtieġa dwar il-kosti, il-protezzjoni tad-data u r-rabta ma’ obbligi oħra internazzjonali.

               –Il-Kumitat Konġunt tar-Riammissjoni se jkun magħmul, u se jkollu d-dmirijiet u s-setgħat, kif inhu stabbilit fl-Artikolu 19.

               –Sabiex tkun iffaċilitata l-implimentazzjoni ta’ dan il-Ftehim, l-Artikolu 20 joħloq il-possibbiltà għall-Belarussja u għall-Istati Membri individwali li jikkonkludu Protokolli bilaterali ta’ implimentazzjoni. Ir-rabta bejn ftehimiet jew arranġamenti bilaterali jew arranġamenti u dan il-Ftehim hija kkjarifikata permezz tal-Artikolu 21.

               –Id-dispożizzjonijiet finali (l-Artikoli 22 sa 24) fihom ir-regoli meħtieġa dwar l-applikazzjoni territorjali, id-dħul fis-seħħ, il-perjodu ta’ validità. t-terminazzjoni, l-emendi possibbli, is-sospensjoni, it-tmiem u l-istat legali tal-annessi tal-ftehim.

               –Is-sitwazzjoni speċifika tad-Danimarka, l-Irlanda u r-Renju Unit tal-Gran Brittanja u l-Irlanda ta’ Fuq hija riflessa fil-preambolu, fl-Artikolu 1(d), fl-Artikolu 22(2) u, fir-rigward tad-Danimarka, f’dikjarazzjoni konġunta rilevanti. L-assoċjazzjoni mill-qrib tal-Iżlanda, in-Norveġja, l-Iżvizzera u l-Liechtenstein mal-implimentazzjoni, l-applikazzjoni u l-iżvilupp tal-Acquis ta’ Schengen ittieħdet f’kunsiderazzjoni, u hija riflessa f’dikjarazzjoni konġunti relevanti mal-Ftehim.

               3.BAŻI ĠURIDIKA, SUSSIDJARJETÀ U PROPORZJONALITÀ

               ·Bażi ġuridika

               Din il-proposta qiegħda tiġi ppreżentata lill-Kunsill sabiex jawtorizza l-iffirmar tal-Ftehim.

               Il-bażi ġuridika għal din il-proposta huwa l-Artikolu 79(3) tat-Trattat dwar il-Funzjonament tal-Unjoni Ewropea (it-TFUE), meħud flimkien mal-Artikolu 218(5) tiegħu.

               ·Sussidjarjetà (għall-kompetenza mhux esklużiva)

               Mhux applikabbli.

               ·Proporzjonalità

               Il-proposta attwali ma tmurx lil hinn minn dak li hu meħtieġ biex jintlaħaq l-objettiv segwit, jiġifieri l-konklużjoni ta’ ftehim internazzjonali dwar ir-riammissjoni ta’ persuni li jkunu qegħdin jirrisjedu mingħajr awtorizzazzjoni.

               4.IMPLIKAZZJONIJIET BAĠITARJI

               Din il-proposta ma tinvolvix spejjeż addizzjonali għall-baġit tal-UE.

               5.KONKLUŻJONIJIET

               Fid-dawl tar-riżultati msemmija hawn fuq, il-Kummissjoni tipproponi li l-Kunsill jiddeċiedi li l-Ftehim jiġi ffirmat f’isem l-Unjoni u tawtorizza lis-Segretarjat Ġenerali tal-Kunsill biex jistabbilixxi l-istrument rispettiv ta’ setgħat sħaħ.

               2019/0185 (NLE)

               Proposta għal

               DEĊIŻJONI TAL-KUNSILL

               dwar l-iffirmar, f’isem l-Unjoni Ewropea, tal-Ftehim bejn l-Unjoni Ewropea
                  u r-Repubblika tal-Belarussja dwar ir-riammissjoni ta’ persuni li jirrisjedu mingħajr awtorizzazzjoni

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 79(3), flimkien mal-Artikolu 218(5) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Fit-28 ta’ Frar 2011 il-Kunsill awtorizza lill-Kummissjoni biex tiftaħ in-negozjati mal-Belarussja dwar ir-riammissjoni ta’ persuni li jirrisjedu mingħajr awtorizzazzjoni. In-negozjati ġew konklużi b’suċċess bl-inizjalar tal-Ftehim bejn l-Unjoni Ewropea u r-Repubblika tal-Belarussja dwar ir-riammissjoni ta’ persuni li jirrisjedu mingħajr awtorizzazzjoni (“il-Ftehim”) permezz ta’ skambju ta’ posta elettronika fis-17 ta’ Ġunju 2019.

               (2)Fil-kuntest tas-Summit tas-Sħubija tal-Lvant f’Mejju 2009, l-UE affermat mill-ġdid l-appoġġ politiku tagħha għal-liberalizzazzjoni sħiħa tar-reġim tal-viżi f’ambjent sikur, u għall-promozzjoni tal-mobilità billi jiġu konklużi l-ftehimiet dwar l-iffaċilitar tal-viżi u dwar ir-riammissjoni mal-pajjiżi tas-Sħubija tal-Lvant.

               (3)L-iskop tal-Ftehim huwa dak li jiġu stabbiliti proċeduri rapidi u effettivi għall-identifikazzjoni u r-ritorn sikur u ordinat ta’ persuni li ma jissodisfawx, jew li ma jkunux għadhom jissodisfaw, il-kundizzjonijiet ta’ dħul, preżenza jew residenza fit-territorju tal-Belarussja jew f’xi wieħed mill-Istati Membri tal-Unjoni Ewropea, u biex jiffaċilitaw it-tranżitu ta’ dawn il-persuni fi spirtu ta’ kooperazzjoni,

               (4)Skont [l-Artikoli 1 u 2] l-Artikolu 3 tal-Protokoll Nru 21 dwar il-pożizzjoni tar-Renju Unit u l-Irlanda fir-rigward tal-ispazju ta’ libertà, sigurtà u ġustizzja, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea [u bla ħsara għall-Artikolu 4 ta’ dak il-Protokoll,] ir-Renju Unit [mhux qiegħed jieħu sehem fl-adozzjoni ta’ din id-Deċiżjoni u mhux se jkun marbut biha u lanqas suġġett għall-applikazzjoni tagħha [sakemm ma jinnotifikax ix-xewqa tiegħu f’dak is-sens skont dak il-Protkoll] / innotifika [, permezz ta’ ittra bid-data …,] ix-xewqa tiegħu li jieħu sehem fl-adozzjoni u l-applikazzjoni ta’ din id-Deċiżjoni].

               (5)Skont [l-Artikoli 1 u 2] l-Artikolu 3 tal-Protokoll Nru 21 dwar il-pożizzjoni tar-Renju Unit u l-Irlanda fir-rigward tal-ispazju ta’ libertà, sigurtà u ġustizzja, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea [u mingħajr preġudizzju għall-Artikolu 4 tal-istess Protokol] l-Irlanda [mhix qiegħda tieħu sehem fl-adozzjoni ta’ din id-Deċiżjoni u mhix se tkun marbuta biha u lanqas suġġetta għall-applikazzjoni tagħha [sakemm ma tinnotifikax ix-xewqa tagħha f’dak is-sens skont dak il-Protkoll] / innotifikat [, permezz ta’ ittra bid-data …,] ix-xewqa tagħha li tieħu sehem fl-adozzjoni u l-applikazzjoni ta’ din id-Deċiżjoni].

               (6)Skont l-Artikoli 1 u 2 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhix qiegħda tieħu sehem fl-adozzjoni ta’ din id-Deċiżjoni u mhix marbuta biha jew suġġetta għall-applikazzjoni tagħha.

               (7)Għalhekk, jenħtieġ li jiġi ffirmat il-Ftehim f’isem l-Unjoni Ewropea, soġġett għall-konklużjoni tiegħu f’data aktar tard, u li d-Dikjarazzjonijiet Konġunti mehmuża mal-Ftehim jiġu approvati.

               ADOTTA DIN ID-DEĊIŻJONI:

               Artikolu 1

               L-iffirmar tal-Ftehim bejn l-Unjoni Ewropea u r-Repubblika tal-Belarussja dwar ir-riammissjoni ta’ persuni li jirrisjedu mingħajr awtorizzazzjoni huwa b’dan approvat f’isem l-Unjoni, soġġett għall-konklużjoni tat-tali Ftehim
                  1
               .

               Artikolu 2

               Id-Dikjarazzjoni Konġunta mehmuża mal-Ftehim għandha tiġi approvata f’isem l-Unjoni.

               Artikolu 3

               Is-Segretarjat Ġenerali tal-Kunsill għandu jistabbilixxi l-istrument tas-setgħat sħaħ għall-iffirmar tal-Ftehim, suġġett għall-konklużjoni tiegħu, għall-persuna(i) indikata(i) min-negozjatur tal-Ftehim.

               L-Artikolu 4

               Din id-Deċiżjoni għandha tidħol fis-seħħ fil-jum tal-adozzjoni tagħha.

               Magħmul fi Brussell,

                     Għal Kunsill

                     Il-President

                     (1)

                        It-test tal-Ftehim ser jiġi ppubblikat flimkien mad-deċiżjoni dwar il-konklużjoni tiegħu.


               IL-KUMMISSJONI EWROPEA
            Brussell, 30.8.2019
            COM(2019) 403 final
            ANNESS
            tal-
            Proposta għal Deċiżjoni tal-Kunsill
            dwar il-konklużjoni tal-Ftehim bejn l-Unjoni Ewropea u r-Repubblika tal-Belarussja dwar il-faċilitazzjoni tal-ħruġ ta' viżi

               ANNESS

               FTEHIM
                  bejn
                  l-Unjoni Ewropea u r-Repubblika tal-Belarussja
                  dwar il-faċilitazzjoni tal-ħruġ tal-viża

               L-UNJONI EWROPEA, minn hawn ’il quddiem imsejħa l-“Unjoni”,

               u r-REPUBBLIKA TAL-BELARUSSJA, minn issa ’il quddiem imsejħa “il-Belarussja”,

               minn hawn ’il quddiem imsejħin “il-Partijiet”,

               BIX-XEWQA li jiffaċilitaw il-kuntatti bejn il-persuni bħala kundizzjoni importanti għal żvilupp sod ta’ rabtiet ekonomiċi, umanitarji, kulturali, xjentifiċi u oħrajn, billi jiffaċilitaw il-ħruġ tal-viża għaċ-ċittadini tal-Unjoni u r-Repubblika tal-Belarussja fuq il-bażi ta’ reċiproċità;

               FILWAQT LI JAGĦRFU li l-faċilitazzjoni tal-viża ma għandiex twassal għall-migrazzjoni illegali u filwaqt li jagħtu attenzjoni speċjali lis-sigurtà u r-riammissjoni;

               FILWAQT LI JITQIESU l-prinċipji fundamentali li jirregolaw il-kooperazzjoni bejn il-Partijiet kif ukoll l-obbligi u r-responsabbiltajiet, inkluż ir-rispett tad-drittijiet tal-bniedem u l-prinċipji demokratiċi, li jirriżultaw mill-istrumenti internazzjonali rilevanti applikabbli għalihom;

               FILWAQT LI JQISU l-Protokoll dwar il-pożizzjoni tar-Renju Unit u tal-Irlanda fir-rigward tal-ispazju ta’ libertà, sigurtà u ġustizzja u l-Protokoll dwar l-acquis ta’ Schengen integrat fil-qafas tal-Unjoni Ewropea, annessi mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, u filwaqt li jikkonfermaw li d-dispożizzjonijiet ta’ dan il-Ftehim ma japplikawx għar-Renju Unit u għall-Irlanda,

               FILWAQT LI JQISU l-Protokoll dwar il-pożizzjoni tad-Danimarka anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea u jikkonfermaw li d-dispożizzjonijiet ta’ dan il-ftehim ma japplikawx għar-Renju tad-Danimarka,

               FTIEHMU KIF ĠEJ:

               Artikolu 1 – Skop u ambitu tal-applikazzjoni

               L-iskop ta’ dan il-Ftehim hu sabiex jiffaċilita, fuq il-bażi ta' reċiproċità, il-ħruġ tal-viża għal soġġorn intenzjonat ta’ mhux aktar minn 90 jum f’kull perjodu ta' 180 jum għaċ-ċittadini tal-Unjoni u tal-Belarussja.

               Artikolu 2 – Klawsola Ġenerali

               1.Il-faċilitazzjonijiet tal-viża provduti f’dan il-Ftehim japplikaw għaċ-ċittadini tal-Unjoni u tal-Belarussja biss safejn ma jkunux eżenti mir-rekwiżit tal-viża bil-liġijiet u r-regolamenti tal-Belarussja jew tal-Istati Membri, b’dan il-Ftehim jew b’xi ftehimiet internazzjonali oħra.

               2.Il-liġi nazzjonali tal-Belarussja jew tal-Istati Membri jew il-liġi tal-Unjoni għandhom japplikaw fi kwistjonijiet li mhumiex koperti mid-dispożizzjonijiet ta’ dan il-Ftehim, bħar-rifjut li tinħareġ viża, ir-rikonoxximent ta' dokumenti tal-ivvjaġġar, evidenza ta’ mezzi ta’ għajxien suffiċjenti u l-miżuri dwar rifjut tad-dħul u ta’ espulsjoni..

               Artikolu 3 – Definizzjonijiet

               Għall-finijiet ta’ dan il-Ftehim:

               (a)“Stat Membru” għandha tfisser kwalunkwe Stat Membru tal-Unjoni Ewropea, bl-eċċezzjoni tar-Renju tad-Danimarka, l-Irlanda, u r-Renju Unit;

               (b)“Ċittadin tal-Unjoni” għandha tfisser ċittadin ta’ Stat Membru kif iddefinit fil-punt (a);

               (c) “Ċittadin tal-Belarussja” għandha tfisser ċittadin tar-Repubblika tal-Belarussja;

               (d)“viża” għandha tfisser awtorizzazzjoni maħruġa minn xi Stat Membru jew mill-Belarussja għall-intenzjoni ta’ tranżitu mit-territorju tal-Istati Membri jew tal-Belarussja, jew ta’ żjara intiża fihom, ta’ mhux aktar minn 90 jum f’kull perijodu ta’ 180 jum;

               (e) “persuna legalment residenti” għandha tfisser:

               –għall-Belarussja, ċittadin tal-Unjoni awtorizzat jew intitolat għal soġġorn ta’ aktar minn 90 jum fit-territorju tal-Belarussja, fuq il-bażi tal-leġiżlazzjoni tal-Belarussja.

               –għall-Unjoni, ċittadin tal-Belarussja awtorizzat jew intitolat għal soġġorn ta’ aktar minn 90 jum fit-territorju ta' Stat Membru, fuq il-bażi tal-liġi tal-Unjoni jew il-leġiżlazzjoni nazzjonali.

               (f)“laissez-passer tal-UE” għandha tfisser id-dokument maħruġ mill-Unjoni lil ċerti impjegati tal-istituzzjonijiet tal-Unjoni f'konformità mar-Regolament tal-Kunsill (UE) Nru 1417/2013.

               Artikolu 4 - Provi dokumentati dwar l-għan tal-vjaġġ

               1.Għall-kategoriji li ġejjin ta‘ ċittadini tal-Unjoni u tal-Belarussja, id-dokumenti li ġejjin huma suffiċjenti sabiex ikun ġustifikat l-iskop tal-vjaġġ lejn il-Parti l-oħra:

               (a)fil-każ ta’ membri ta‘ delegazzjonijiet uffiċjali, inklużi membri permanenti ta’ tali delegazzjonijiet li, wara xi stedina uffiċjali indirizzata lill-Istat Membru, l-Unjoni Ewropea jew il-Belarussja, jieħdu sehem f’laqgħat uffiċjali, konsultazzjonijiet, negozjati jew programmi ta' skambju, kif ukoll f’avvenimenti li jsiru minn organizzazzjonijiet intergovernattivi fit-territorju ta’ xi wieħed mill-Istati Membri jew tal-Belarussja:

               –ittra maħruġa minn xi awtorità kompetenti tal-Istat Membru, l-Unjoni Ewropea jew il-Belarussja li tikkonferma li l-applikant ikun membru ta’ delegazzjoni tagħha, rispettivament jew membru permanenti tad-delegazzjoni tagħha, li jkun qiegħed jivvjaġġa lejn it-territorju tal-Parti l-oħra biex jipparteċipa fl-avvenimenti imsemmija, flimkien ma’ kopja tal-istedina uffiċjali;

               (b)fil-każ ta’ qraba mill-viċin – konjugi, tfal, ġenituri u persuni li jeżerċitaw l-awtorità tal-ġenituri, nanniet u neputijiet li jżuru ċittadini tal-Unjoni li jgħixu legalment fil-Belarussja jew ċittadini tal-Belarussja li jirrisjedu legalment fl-Istati Membri, jew ċittadini tal-Unjoni residenti fit-territorju tal-Istat Membru li tiegħu huma ċittadini, jew ċittadini tal-Belarussja li jirrisjedu fit-territorju tal-Belarussja:

               –talba bil-miktub mill-persuna ospitanti;

               (c)fil-każ ta’ nies tan-negozju jew rappreżentanti ta' organizzazzjonijiet tan-negozju:

               –talba bil-miktub mill-persuna ġuridika jew kumpanija ospitanti, mill-organizzazzjoni jew l-uffiċċju jew fergħa ta’ tali persuna ġuridika, jew kumpanija, awtoritajiet statali jew lokali tal-Belarussja jew ta’ xi wieħed mill-Istati Membri jew kumitati organizzattivi ta’ wirjiet ta’ kummerċ u industrija, konferenzi u simpożji li jsiru fit-territorji tal-Belarussja jew ta’ xi wieħed mill-Istati Membri, approvata mill-awtoritajiet kompetenti skont il-leġiżlazzjoni nazzjonali;

               (d)fil-każ ta’ xufiera li jipprovdu servizzi ta’ trasport internazzjonali ta’ tagħbija u ta’ passiġġieri bejn it-territorji tal-Belarussja u tal-Istati Membri f’vetturi reġistrati fl-Istati Membri jew fil-Belarussja:

               –talba bil-miktub mill-kumpanija jew l-assoċjazzjoni nazzjonali (l-unjoni) tat-trasportaturi tal-Belarussja, jew mill-assoċjazzjonijiet nazzjonali tat-trasportaturi tal-Istati Membri li jipprovdu trasport internazzjonali bit-triq, li tiddikjara l-iskop, l-itinerarju, it-tul u l-frekwenza tal-vjaġġi;

               (e)fil-każ ta’ membri tal-ekwipaġġ ta’ ferroviji, refriġeraturi u lokomottivi f’ferroviji internazzjonali li jivvjaġġaw lejn it-territorji tal-Belarussja u tal-Istati Membri:

               –talba bil-miktub mill-organizzazzjoni jew kumpanija ferrovjarja kompetenti tal-Belarussja jew ta’ wieħed mill-Istati Membri, li tistqarr l-iskop, it-tul u l-frekwenza tal-vjaġġi;

               (f)fil-każ ta’ ġurnalisti u l-ekwipaġġ tekniku li jakkumpanjawhom f'kapaċità professjonali:

               –ċertifikat jew dokument ieħor maħruġ minn organizzazzjoni professjonali jew minn impjegatur tal-applikant, li jixhed li l-persuna konċernata hi ġurnalist kwalifikat u li jistqarr li l-għan tal-vjaġġ hu li jwettaq xogħol ġurnalistiku jew li jixhed li l-persuna hi membru tal-ekwipaġġ tekniku li jkun qiegħed jakkumpanja l-ġurnalist f'kapaċità professjonali.

               (g)fil-każ ta’ persuni li jkunu qed jipparteċipaw f'attivitajiet xjentifiċi, akkademiċi, kulturali jew artistiċi, inklużi programmi universitarji u programmi oħra ta' skambju:

               –talba bil-miktub mill-organizzazzjoni ospitanti għall-parteċipazzjoni f’dawk l-attivitajiet;

               (h)fil-każ ta’ tfal tal-iskola, studenti, studenti gradwati u għalliema li jakkumpanjawhom li jivvjaġġaw għall-iskop ta' studju jew taħriġ edukattiv, inkluż fil-qafas ta' programmi ta' skambju kif ukoll ta’ attivitajiet oħra marbuta mal-iskola:

               –talba bil-miktub jew ċertifikat ta' reġistrazzjoni mill-università, akkademja, istitut, kulleġġ jew skola ospitanti, jew karti tal-istudenti jew ċertifikati tal-korsijiet li jkunu se jiġu segwiti;

               (i)fil-każ ta’ parteċipanti f'avvenimenti sportivi internazzjonali u persuni li jakkumpanjawhom f'kapaċità professjonali:

               –talba bil-miktub mill-organizzazzjoni ospitanti - l-awtoritajiet kompetenti, il-federazzjonijiet sportivi nazzjonali tal-Istati Membri jew tal-Belarussja jew il-Kumitat Olimpiku Nazzjonali tal-Belarussja jew il-Kumitati Olimpiċi Nazzjonali tal-Istati Membri;

               (j)fil-każ ta’ parteċipanti fi programmi uffiċjali ta’ skambju organizzati minn bliet ġemellati jew minn entitajiet muniċipali oħrajn:

               –talba bil-miktub mill-Kap tal-Amministrazzjoni/mis-Sindku ta’ dawn l-ibliet jew awtoritajiet muniċipali;

               (k)fil-każ ta’ żjarat f’ċimiterji militari u ċivili.

               –dokument uffiċjali li jikkonferma l-eżistenza u l-preservazzjoni tal-qabar kif ukoll ir-relazzjoni familjali jew oħra bejn l-applikant u l-persuna midfuna;

               (l)fil-każ ta’ qraba li jżuru għal ċerimonji ta’ dfin:

               –dokument uffiċjali li jikkonferma l-fatt tal-mewt kif ukoll konferma tar-relazzjoni familjali jew ta’ xi xorta oħra bejn l-applikant u l-persuna li se tindifen;

               (m)fil-każ ta’ persuni li jkunu qegħdin jivvjaġġaw għal raġunijiet mediċi u l-persuni li jkun jeħtieġ li jakkumpanjawhom:

               –dokument uffiċjali tal-istituzzjoni medika li jikkonferma l-ħtieġa ta’ kura medika f’din l-istituzzjoni, in-neċessità tal-akkompanjament, u evidenza ta’ mezzi finanzjarji suffiċjenti sabiex jitħallas it-trattament mediku;

               (n)fil-każ ta’ membri tal-professjonijiet li jipparteċipaw f'wirjiet internazzjonali, konferenzi, simpożji, seminars jew avvenimenti oħrajn simili organizzati fit-territorju tal-Belarussja jew tal-Istati Membri:

               –talba bil-miktub mill-organizzazzjoni li tkun qed tospita li tikkonferma li l-persuna kkonċernata qed tipparteċipa fl-avveniment;

               (o)fil-każ ta’ rappreżentanti ta’ organizzazzjonijiet tas-soċjetà ċivili meta jagħmlu vjaġġi għall-għanijiet ta’ taħriġ edukattiv, seminars, konferenzi, inklużi fil-qafas ta’ programmi ta’ skambju:

               –talba bil-miktub maħruġa mill-organizzazzjoni li tospita, konferma li l-persuna tkun qiegħda tirrappreżenta l-organizzazzjoni tas-soċjetà ċivili u ċ-ċertifikat dwar l-istabbiliment ta’ tali organizzazzjoni mir-reġistru rilevanti maħruġ minn awtorità tal-Istat skont il-leġiżlazzjoni nazzjonali;

               (p)fil-każ ta’ parteċipanti fi programmi uffiċjali tal-UE ta’ kooperazzjoni transfruntiera bejn il-Belarussja u l-Unjoni:

               –talba bil-miktub mill-organizzazzjoni ospitanti.

               2.It-talba bil-miktub imsemmija fil-paragrafu 1 ta’ dan l-Artikolu għandu jkollha l-elementi li ġejjin:

               (a)fil-każ tal-persuna mistiedna: l-isem u l-kunjom, id-data tat-twelid, is-sess, iċ-ċittadinanza, in-numru tal-passaport, il-ħin u l-għan tal-vjaġġ, in-numru ta’ daħliet u fejn rilevanti l-isem tat-tfal li jkunu qegħdin jakkumpanjaw lill-persuna mistiedna;

               (b)fil-każ tal-persuna li tistieden: l-isem, il-kunjom u l-indirizz;

               (c)fil-każ tal-persuna ġuridika, kumpanija jew organizzazzjoni li tistieden: l-isem sħiħ u l-indirizz u:

               –jekk it-talba ssir minn organizzazzjoni jew awtorità, - l-isem u l-pożizzjoni tal-persuna li tiffirma t-talba;

               –jekk il-persuna li tistieden hija persuna ġuridika jew kumpanija jew uffiċċju jew fergħa ta’ tali persuna ġuridika jew kumpanija stabbilita fit-territorju ta' Stat Membru jew fil-Belarussja, - in-numru ta’ reġistrazzjoni kif mitlub mil-liġi nazzjonali tal-Istat Membru kkonċernat jew mil-liġi tal-Belarussja.

               3.Fil-każ tal-kategoriji ta’ persuni msemmija fil-paragrafu 1 ta’ dan 1-Artikolu, il-kategoriji kollha tal-viżi jinħarġu skont il-proċedura simplifikata mingħajr ma jkunu meħtieġa l-ebda ġustifikazzjoni, invit jew validazzjoni ulterjuri dwar l-iskop tal-vjaġġ, li tkun prevista mil-leġiżlazzjoni tal-Partijiet.

               Artikolu 5 – Il-ħruġ ta’ viżi ta’ dħul multiplu

               1.Il-missjonijiet diplomatiċi u l-postazzjonijiet konsulari tal-Istati Membri u tal-Belarussja għandhom joħorġu viżi għal dħul multiplu b’terminu ta' validità ta’ ħames (5) snin għal dawn il-kategoriji ta’ persuni:

               (a)membri ta’ Gvernijiet u Parlamenti nazzjonali u reġjonali, tal-Qorti Kostituzzjonali u l-Qorti Suprema, jekk ma jkunux eżenti mill-obbligu tal-viża bil-Ftehim preżenti, fl-eżerċizzju ta’ dmirijiethom;

               (b)membri permanenti ta’ delegazzjonijiet uffiċjali li, wara stedina uffiċjali indirizzata lill-Istati Membri, l-Unjoni jew il-Belarussja, jkunu se jieħdu sehem b’mod regolari f’laqgħat, konsultazzjonijiet, negozjati jew programmi ta’ skambju, kif ukoll f’avvenimenti li jsiru minn organizzazzjonijiet intergovernattivi fit-territorju tal-Belarussja jew ta’ xi wieħed mill-Istati Membri;

               (c)konjuġi, ulied, li jkunu taħt l-età ta’ 21 sena jew li jkunu dipendenti, ġenituri u persuni li jeżerċitaw l-awtorità tal-ġenituri, nanniet u neputijiet li jżuru ċittadini tal-Unjoni li jgħixu legalment fil-Belarussja jew ċittadini tal-Belarussja li jirrisjedu legalment fl-Istati Membri, jew ċittadini tal-Unjoni residenti fit-territorju tal-Istat Membru li tiegħu huma ċittadini, jew ċittadini tal-Belarussja li jirrisjedu fit-territorju tal-Belarussja:

               (d)negozjanti u rappreżentanti ta’ organizzazzjonijiet tan-negozju li jivvjaġġaw regolarment lejn il-Belarussja jew l-Istati Membri.

               B’deroga mill-ewwel sentenza, fejn il-ħtieġa jew l-intenzjoni li jivvjaġġaw sikwit jew regolarment hija manifestament limitata għal perjodu iqsar, it-terminu tal-validità tal-viża ta’ diversi dħul hu limitat għal dak il-perjodu, partikolarment meta:

               –fil-każ tal-persuni msemmija fil-punt (b), il-perjodu tal-validità tal-istatus bħala membru permanenti ta’ delegazzjoni uffiċjali jkun ta’ anqas minn ħames snin;

               –fil-każ tal-persuni msemmija fil-punt (c), il-perjodu ta’ validità tal-awtorizzazzjoni għal residenza legali ta’ ċittadini tal-Belarussja li jirrisjedu legalment f’wieħed mill-Istati Membri jew ċittadini tal-Unjoni li jirrisjedu legalment fil-Belarussja, ikun ta’ anqas minn ħames snin;

               –fil-każ tal-persuni msemmija fil-punt (d), il-perjodu ta’ validità tal-istatus bħala rappreżentant tal-organizzazzjoni ta’ negozju jew tal-kuntratt tax-xogħol ikun ta’ anqas minn ħames snin.

               2.Il-missjonijiet diplomatiċi u l-uffiċċji konsulari tal-Istati Membri u tal-Belarussja għandhom joħorġu viżi ta’ dħul multiplu b’perjodu ta’ validità ta’ sena għal dawn il-kategoriji ta’ ċittadini li ġejjin, jekk kemm-il darba matul is-sena ta’ qabel ikunu kisbu mill-inqas viża waħda, ikunu użawha skont il-liġijiet ta’ dħul u residenza fit-territorju tal-Istat li żaru:

               (a)membri ta' delegazzjonijiet uffiċjali li, wara stedina uffiċjali indirizzata lill-Istat Membru, l-Unjoni jew il-Belarussja, jipparteċipaw b’mod regolari f’laqgħat uffiċjali, konsultazzjonijiet, negozjati jew programmi ta’ skambju, kif ukoll f’avvenimenti li jsiru minn organizzazzjonijiet intergovernattivi fit-territorju tal-Belarussja jew ta’ xi wieħed mill-Istati Membri;

               (b)xufiera li jipprovdu servizzi ta’ trasport internazzjonali ta’ tagħbija u ta’ passiġġieri bejn it-territorji tal-Belarussja u tal-Istati Membri f’vetturi reġistrati fl-Istati Membri jew fil-Belarussja:

               (c)membri tal-ekwipaġġ ta’ ferroviji, refriġeraturi u lokomottivi f’ferroviji internazzjonali li jivvjaġġaw lejn it-territorji tal-Belarussja u tal-Istati Membri:

               (d)persuni li jipparteċipaw f’attivitajiet xjentifiċi, kulturali u artistiċi, inklużi programmi universitarji u programmi oħra ta’ skambju, li jivvjaġġaw regolarment lejn il-Belarussja jew lejn l-Istati Membri;

               (e)studenti u studenti gradwati li jivvjaġġaw regolarment għal skopijiet ta’ studju jew taħriġ edukattiv, inkluż fil-qafas ta’ programmi ta’ skambju;

               (f)parteċipanti f’avvenimenti internazzjonali tal-isport u l-persuni li jakkumpanjawhom f’kapaċità professjonali;

               (g)fil-każ ta’ parteċipanti fi programmi uffiċjali ta’ skambju organizzati minn bliet ġemellati u minn entitajiet muniċipali oħrajn;

               (h)persuni li jeħtieġu li jagħmlu żjarat regolari għal raġunijiet mediċi u l-persuni meħtieġa li jakkumpanjawhom;

               (i)membri tal-professjonijiet li jkunu qed jipparteċipaw f’wirjiet internazzjonali, konferenzi, simpożji, seminars jew attivitajiet simili:

               (j)rappreżentanti ta’ organizzazzjonijiet tas-soċjetà ċivili li jivvjaġġaw b’mod regolari lejn il-Belarusja jew lejn l-Istati Membri għall-għanijiet ta’ taħriġ edukattiv, seminars, konferenzi, inkluż fil-qafas ta’ programmi ta’ skambju;

               (k)parteċipanti fi programmi uffiċjali tal-UE ta’ kooperazzjoni transfruntiera bejn il-Belarussja u l-Unjoni;

               (l)ġurnalisti u l-ekwipaġġ tekniku li jakkumpanjawhom f’kapaċità professjonali.

               B’deroga mill-ewwel sentenza, fejn il-ħtieġa jew l-intenzjoni li jivvjaġġaw sikwit jew regolarment hija manifestament limitata għal perjodu iqsar, it-tul ta’ żmien tal-validità tal-viża għal dħul multiplu jkun limitat għal dak il-perjodu.

               3.Il-missjonijiet diplomatiċi u l-postazzjonijiet konsulari tal-Istati Membri u tal-Belarussja għandhom joħorġu viżi għal dħul multiplu b'perjodu ta’ validità minimu ta’ sentejn (2) u massimu ta’ ħames (5) snin għall-kategoriji ta’ ċittadini msemmija fil-paragrafu 2 ta’ dan l-Artikolu, dment li fis-sentejn (2) ta’ qabel ikunu użaw il-viżi għal dħul multiplu ta’ sena skont il-liġijiet dwar id-dħul u r-residenza fit-territorju tal-Istat li żaru sakemm il-ħtieġa jew l-intenzjoni li jivvjaġġaw sikwit jew regolarment ma tkunx manifestament limitata għal perjodu iqsar, li f’dan il-każ it-terminu tal-validità tal-viża għal dħul multiplu jkun limitat għal dak il-perjodu.

               Artikolu 6 – Ħlas għall-ipproċessar ta’ applikazzjonijiet għall-viża

               1.Il-ħlas għall-ipproċessar ta’ applikazzjonijiet għall-viża jammonta għal EUR 35.

                  L-ammont imsemmi hawn fuq jista’ jiġi rivedut skont il-proċedura li hemm provvediment għaliha fl-Artikolu 14(4) ta’ dan il-Ftehim.

               2. l-Istati Membri u l-Belarussja għandhom jitolbu tariffa ta’ EUR 70 għall-ipproċessar ta’ applikazzjonijiet għal viża f’każijiet fejn l-applikant ikun talab li tittieħed deċiżjoni dwar l-applikazzjoni fi żmien jumejn mit-tressiq tagħha, u l-konsulat ikun aċċetta li jieħu deċiżjoni fi żmien jumejn.

               3.mingħajr preġudizzju għall-paragrafu 4, it-tariffi għall-ipproċessar tal-applikazzjonijiet għall-viża ma jitħallsux minn dawn il-kategoriji ta' persuni:

               (a)membri ta’ Gvernijiet u Parlamenti nazzjonali u reġjonali, Qrati Kostituzzjonali u Qrati Supremi, jekk ma jkunux eżentati mill-ħtieġa tal-viża bil-Ftehim preżenti;

               (b)membri ta’ delegazzjonijiet uffiċjali, inklużi membri permanenti ta’ delegazzjonijiet uffiċjali li, wara stedina uffiċjali indirizzata lill-Istati Membri, l-Unjoni Ewropea jew il-Belarussja, jieħdu sehem f’laqgħat uffiċjali, konsultazzjonijiet, negozjati jew programmi ta’ skambju, kif ukoll f’avvenimenti li jsiru minn organizzazzjonijiet intergovernattivi fit-territorju tal-Belarussja jew f’ta’ wieħed mill-Istati Membri;

               (c)qraba mill-viċin – konjugi, tfal, ġenituri u persuni li jeżerċitaw l-awtorità tal-ġenituri, nanniet u neputijiet ta’ ċittadini tal-Unjoni li jgħixu legalment fit-territorju tal-Belarussja, ta’ ċittadini tal-Belarussja li jirrisjedu legalment fit-territorju tal-Istati Membri, ta’ ċittadini tal-Unjoni residenti fit-territorju tal-Istat Membru li tiegħu huma ċittadini, u ta’ ċittadini tal-Belarussja li jirrisjedu fit-territorju tal-Belarussja:

               (d)persuni li jkunu qegħdin jipparteċipaw f’attivitajiet xjentifiċi, akkademiċi, kulturali u artistiċi, inklużi programmi universitarji u programmi oħra ta’ skambju;

               (e)tfal tal-iskola, studenti, studenti postuniversitarji u għalliema li jakkumpanjawhom li jivvjaġġaw għall-iskop ta’ studju jew taħriġ edukattiv, inkluż fil-qafas ta’ programmi ta’ skambju kif ukoll attivitajiet oħra marbuta mal-iskola;

               (f)parteċipanti f’avvenimenti internazzjonali tal-isport u l-persuni li jakkumpanjawhom f’kapaċità professjonali;

               (g)parteċipanti fi programmi uffiċjali ta’ bdil organizzati minn bliet ġemellati u minn entitajiet muniċipali oħrajn;

               (h)rappreżentanti ta’ organizzazzjonijiet tas-soċjetà ċivili meta jivvjaġġaw għal raġunijiet ta’ taħriġ edukattiv, seminars, konferenzi, inkluż fil-qafas ta’ programmi ta’ skambju;

               (i)parteċipanti fi programmi uffiċjali tal-UE ta’ kooperazzjoni transfruntiera bejn il-Belarussja u l-Unjoni:

               (j)persuni b’diżabbiltà u l-persuni li jakkumpanjawhom, jekk meħtieġ;

               (k)persuni li jkunu ppreżentaw dokumenti li jagħtu prova tal-ħtieġa li jivvjaġġaw għal raġunijiet umanitarji, inkluż biex jirċievu trattament mediku urġenti u l-persuna li takkumpanjahom, jew li jattendu funeral ta’ qarib, jew biex iżuru qarib li għandu mard serju;

               (l) tfal ta’ taħt it-12-il sena;

               4.Jekk xi Stat Membru jew il-Belarussja jikkooperaw ma’ fornitur tas-servizzi estern bl-iskop ta’ ħruġ ta’ viżi, il-fornitur tas-servizzi estern jista’ jitlob ħlas għas-servizz. Dan il-ħlas ikun proporzjonat ma’ kemm ikun nefaq il-fornitur tas-servizzi estern waqt it-twettiq tal-ħidmiet tiegħu, u ma għandux ikun aktar minn EUR 30. Fejn ikun possibbli, l-Istat Membru jew il-Belarussja għandhom iżommu l-possibbiltà għall-applikanti kollha li jippreżentaw l-applikazzjonijiet tagħhom direttament fil-konsulati tagħhom.

               Għall-Unjoni, il-fornitur estern tas-servizzi għandu jwettaq l-operazzjonijiet tiegħu skont il-Kodiċi dwar il-Viżi u fir-rispett sħiħ tal-leġislazzjoni tal-Belarussja.

               Għall-Belarussja, il-fornitur estern tas-servizzi għandu jwettaq l-operazzjonijiet tiegħu skont il-leġiżlazzjoni tal-Belarussja, u fir-rispett sħiħ tal-leġiżlazzjoni tal-Istati Membri tal-UE.

               Artikolu 7 – It-tul tal-proċeduri għall-ipproċessar ta’ applikazzjonijiet għall-viża

               1.Il-missjonijiet diplomatiċi u l-uffiċċji konsulari tal-Istati Membri u tal-Belarussja għandhom jieħdu deċiżjoni fuq it-talba għall-ħruġ tal-viża fi żmien għaxart (10) ijiem mid-data ta’ meta tasal l-applikazzjoni u d-dokumenti meħtieġa għall-ħruġ tal-viża.

               2.Il-perjodu ta’ żmien għat-teħid ta’ deċiżjoni dwar applikazzjoni għall-viża jista’ jkun estiż sa 30 jum f’każijiet individwali, notevolment meta jkun hemm il-ħtieġa ta’ aktar skrutinju tal-applikazzjoni.

               3.Il-perjodu biex tittieħed deċiżjoni dwar applikazzjoni għall-viża jista’ jitnaqqas għal jumejn (2) ta’ xogħol jew inqas f’każijiet urġenti.

               Jekk l-applikanti jkunu obbligati jiksbu appuntament għall-preżentazzjoni ta’ applikazzjoni, l-appuntament għandu jseħħ, bħala regola, fi żmien ġimagħtejn mid-data ta’ meta jkun intalab l-appuntament. Minkejja s-sentenza ta’ qabel din, il-fornituri esterni tas-servizzi għandhom jiżguraw li applikazzjoni għal viża, bħala regola, tkun tista’ tiġi ppreżentata mingħajr dewmien bla bżonn.

               F'każijiet ta' urġenza ġġustifikati, il-konsulat jista’ jħalli l-applikanti jippreżentaw l-applikazzjoni tagħhom jew mingħajr appuntament, jew inkella jingħata appuntament minnufih.

               Artikolu 8 – Tluq f’każ ta’ dokumenti mitlufa jew misruqa

               1.Iċ-ċittadini tal-Unjoni u tal-Belarussja li jkunu tilfu d-dokumenti tal-ivvjaġġar tagħhom, jew li jkunu nsterqulhom dawn id-dokumenti waqt iż-żjara tagħhom fit-territorju tal-Belarussja jew tal-Istati Membri, jistgħu jħallu t-territorju tal-Belarussja jew tal-Istati Membri fuq il-bażi ta’ dokumenti ta’ identità validi li jippermettulhom il-qsim tal-konfini, maħruġa minn missjonijiet diplomatiċi jew postazzjonijiet konsulari tal-Istati Membri jew tal-Belarussja mingħajr ebda viża jew awtorizzazzjoni oħra.

               Artikolu 9 – L-estensjoni tal-viża f’ċirkostanzi eċċezzjonali

               Iċ-ċittadini tal-Unjoni u tal-Belarussja li ma jkunux jistgħu jitilqu mit-territorju tal-Belarussja jew it-territorju tal-Istati Membri sal-mument iddikjarat fil-viżi tagħhom għal raġunijiet ta’ force majeure jew umanitarji li ma jħalluhomx jitilqu mit-territorju tal-Istati Membri għandu jkollhom il-perjodu ta’ validita tal-viża tagħhom estiż mingħajr ħlas konformement mal-leġiżlazzjoni applikata mill-Belarussja jew l-Istat Membru għal perjodu twil biżżejjed biex ikunu jistgħu jirritornaw lejn l-Istat ta’ residenza tagħhom.

               Artikolu 10 – Passaporti diplomatiċi u laissez-passer tal-UE *

               1.Iċ-ċittadini tal-Unjoni li jkollhom passaport diplomatiku bijometriku validu maħruġ minn Stat Membru, kif ukoll id-detenturi ta’ laissez-passer validi tal-UE, jistgħu jidħlu, jitilqu jew jgħaddu mit-territorju tal-Belarussja mingħajr viża.

               2.Iċ-ċittadini tal-Belarussja li jkollhom passaport diplomatiku bijometriku validu maħruġ mill-Belarussja jistgħu jidħlu, jitilqu jew jgħaddu mit-territorji tal-Istati Membri mingħajr viża.

               3.Il-persuni msemmija fil-paragrafu 1 u 2 jistgħu joqogħdu fit-territorji tal-Belarussja jew it-territorji tal-Istati Membri għal perjodu li ma jaqbiżx id-90 jum f’kull perjodu ta’ 180 jum.

               [*Soġġett għal verifika minn qabel mill-UE tas-sistema ta’ sigurtà u integrità tal-Belarussja għall-ħruġ ta’ passaporti diplomatiċi u l-implimentazzjoni tagħha.]

               Artikolu 11 – Validità territorjali tal-viżi

               Soġġetti għar-regoli u regolamenti nazzjonali dwar is-sigurtà nazzjonali tal-Belarussja u tal-Istati Membri u soġġetti għar-regoli tal-UE dwar viżi b’validità territorjali limitata, iċ-ċittadini tal-Unjoni u ċ-ċittadini tal-Belarussja għandhom ikunu intitolati għall-ivvjaġġar fi ħdan it-territorju tal-Istati Membri u tal-Belarussja fuq bażi ugwali bħaċ-ċittadini tal-Belarussja u tal-Unjoni Ewropea.

               Artikolu 12 – Kumitat Konġunt għall-ġestjoni tal-Ftehim

               1.Il-Partijiet għandhom jistabbilixxu Kumitat Konġunt ta’ esperti (minn hawn ’il quddiem imsejjaħ “il-Kumitat”), magħmul minn rappreżentanti tal-Unjoni u tal-Belarussja.

               2.Il-Kumitat għandu, b’mod partikolari, ikollu l-funzjonijiet li ġejjin:

               (a)li jissorvelja l-implimentazzjoni ta’ dan il-Ftehim;

               (b)li jissuġġerixxi emendi jew żidiet għal dan il-Ftehim;

               (c)li jirriżolvi tilwimiet li jqumu mill-interpretazzjoni jew l-applikazzjoni tad-dispożizzjonijiet f’dan il-Ftehim.

               3.Il-Kumitat għandu jiltaqa’ kull meta jkun meħtieġ, fuq talba minn waħda mill-Partijiet u għall-inqas darba f’sena.

               4.Il-Kumitat għandu jistabbilixxi r-regoli tal-proċedura tiegħu.

               Artikolu 13 – Ir-relazzjoni ta’ dan il-Ftehim ma’ Ftehimiet bilaterali bejn Stati Membri u l-Belarussja

               Mid-dħul tiegħu fis-seħħ, dan il-Ftehim għandu jieħu preċedenza fuq id-dispożizzjonijiet ta’ kwalunkwe ftehimiet jew arranġamenti bilaterali jew multilaterali konklużi bejn l-Istati Membri individwali u l-Belarussja, safejn id-dispożizzjonijiet ta’ dawn il-ftehimiet jew arranġamenti tal-aħħar ikunu jistgħu jaffettwaw jew jalteraw l-ambitu ta’ dan il-Ftehim.

               Artikolu 14 – Klawsoli Finali

               1.Dan il-Ftehim jiġi rratifikat jew approvat mill-Partijiet skont il-proċeduri rispettivi tagħhom u jidħol fis-seħħ fl-ewwel jum tat-tieni xahar wara d-data li fiha l-Partijiet jinnotifikaw lil xulxin li l-proċeduri msemmija hawn fuq ikunu tlestew.

               2.B’deroga mill-paragrafu 1 ta’ dan l-Artikolu, dan il-Ftehim għandu jidħol fis-seħħ biss fid-data tad-dħul fis-seħħ tal-Ftehim bejn l-Unjoni Ewropea u l-Belarussja dwar ir-riammissjoni ta’ persuni li jirresjedu mingħajr awtorizzazzjoni jekk din id-data tkun wara d-data li hemm provvediment għaliha fil-paragrafu 1 ta’ dan l-Artikolu.

               3.Dan il-Ftehim huwa konkluż għal perjodu ta’ żmien indefinit, sakemm ma jkunx terminat skont il-paragrafu 6 ta’ dan l-Artikolu.

               4.Dan il-Ftehim jista’ jkun emendat bi ftehim bil-miktub bejn il-Partijiet. L-emendi jidħlu fis-seħħ wara li l-Partijiet ikunu avżaw lil xulxin dwar it-tlestija tal-proċeduri interni tagħhom li huma meħtieġa għal dan l-għan.

               5.Kull Parti tista’ tissospendi l-Ftehim kollu jew parti minnu. Id-deċiżjoni dwar is-sospensjoni tiġi nnotifikata lill-Parti l-oħra mhux aktar tard minn 48 siegħa qabel ma tidħol fis-seħħ. Il-Parti li tkun issospendiet l-applikazzjoni ta' dan il-Ftehim tgħarraf minnufih lill-Parti l-oħra malli r-raġunijiet għas-sospensjoni ma jkunux għadhom japplikaw.

               6.Kull Parti tista’ tittermina dan il-Ftehim billi tavża lill-Parti l-oħra bil-miktub. Dan il-Ftehim ma jibqax applikabbli 90 jum mid-data ta’ tali notifika.

               Magħmul f’XXX f’XXX, f’żewġ kopji bil-Bulgaru, il-Kroat, iċ-Ċek, id-Daniż, l-Olandiż, l-Ingliż, l-Estonjan, il-Finlandiż, il-Franċiż, il-Ġermaniż, il-Grieg, l-Ungeriż, it-Taljan, il-Latvjan, il-Litwan, il-Malti, il-Pollakk, il-Portugiż, ir-Rumen, is-Slovakk, is-Sloven, l-Ispanjol, l-Isvediż, u l-Belarussu, b’kull wieħed minn dawn it-testi ikun awtentiku bl-istess mod.

               Għall-Unjoni

                     Għall-Belarussja

               PROTOKOLL GĦALL-FTEHIM DWAR L-ISTATI MEMBRI LI MA JAPPLIKAWX GĦAL KOLLOX L-ACQUIS
                  TA’ SCHENGEN

               Dawk l-Istati Membri li huma marbuta bl-acquis ta’ Schengen iżda li għadhom ma joħorġux il-viżi ta' Schengen, filwaqt li jistennew id-deċiżjoni rilevanti tal-Kunsill f'dan is-sens, għandhom joħorġu viżi nazzjonali li l-validità tagħhom tkun limitata għat-territorju tagħhom stess.

               F’konformità mad-Deċiżjoni Nru 565/2014/UE tal-Parlament Ewropew u tal-Kunsill tal-15/05/2014, li mis-16/06/2014 tawtorizza lill-Bulgarija, lill-Kroazja, lil Ċipru u lir-Rumanija biex jirrikonoxxu b’mod unilaterali l-viżi għal soġġorn qasir li huma validi għal żewġ daħliet jew diversi dħul u viżi għal soġġorn twil u permessi ta’ residenza maħruġa mill-Istati ta’ Schengen, u viżi b’validità territorjali limitata maħruġa mill-Istati Membri ta’ Schengen f’konformità mal-ewwel sentenza tal-Artikolu 25(3) tal-Kodiċi dwar il-Viżi, kif ukoll viżi nazzjonali u permessi ta’ residenza maħruġa mill-Bulgarija, il-Kroazja, Ċipru u r-Rumanija bħala ekwivalenti għall-viżi nazzjonali tagħhom mhux biss għat-tranżitu, iżda wkoll għal soġġorni previsti fit-territorju tagħhom li ma jaqbżux id-90 jum fi kwalunkwe perjodu ta’ 180 jum, ittieħdu miżuri armonizzati sabiex jiġi ssimplifikat it-tranżitu u s-soġġorn qasir ta’ detenturi ta’ viżi Schengen u ta’ permessi ta’ residenza ta’ Schengen fit-territorju tal-Istati Membri li għadhom ma japplikawx bis-sħiħ l-acquis ta’ Schengen .

               DIKJARAZZJONI KONĠUNTA LI TIKKONĊERNA LID-DANIMARKA

               Il-Partijiet jieħdu nota li dan il-Ftehim mhux applikabbli għall-proċeduri tal-ħruġ tal-viża mill-missjonijiet diplomatiċi u s-servizzi konsulari tad-Danimarka.

               F’ċirkustanzi bħal dawn, ikun xieraq li l-awtoritajiet tad-Danimarka u tal-Belarussja jikkonkludu, bla dewmien, ftehim bilaterali dwar il-faċilitazzjoni tal-ħruġ ta’ viżi għal żjajjar qosra f’termini simili għall-Ftehim bejn l-Unjoni Ewropea u l-Belarussja.

               DIKJARAZZJONI KONĠUNTA RIGWARD IR-RENJU
                  UNIT U L-IRLANDA

               Il-Partijiet jieħdu nota li dan il-Ftehim mhux applikabbli fit-territorju tar-Renju Unit u tal-Irlanda.

               F’dawn iċ-ċirkustanzi, ikun xieraq li l-awtoritajiet tar-Renju Unit, l-Irlanda u l-Belarussja jikkonkludu ftehimiet bilaterali dwar l-iffaċilitar tal-ħruġ tal-viżi għal soġġorn qasir.

               DIKJARAZZJONI KONĠUNTA LI TIKKONĊERNA LILL-IŻLANDA,
                  IN-NORVEĠJA, L-IŻVIZZERA U L-LIECHTENSTEIN

               Il-Partijiet jieħdu nota tar-relazzjoni mill-qrib bejn l-Unjoni Ewropea u l-Iżvizzera, l-Iżlanda, il-Liechtenstein, u n-Norveġja, b'mod partikolari bis-saħħa tal-Ftehimiet tat-18 ta’ Mejju 1999 u tas-26 ta’ Ottubru 2004 dwar l-assoċjazzjoni ta’ dawn il-pajjiżi mal-implimentazzjoni, l-applikazzjoni u l-iżvilupp tal-acquis ta’ Schengen.

               F’dawn iċ-ċirkostanzi, ikun xieraq li l-awtoritajiet tal-Iżvizzera, l-Iżlanda, il-Liechtenstein u n-Norveġja, u l-Belarussja, jikkonkludu, mingħajr dewmien, ftehimiet bilaterali dwar il-faċilitazzjoni tal-ħruġ ta’ viżi għal żjajjar qosra f’termini simili bħall-Ftehim bejn l-Unjoni Ewropea u l-Belarussja.

               DIKJARAZZJONI KONĠUNTA
                  DWAR IL-KOOPERAZZJONI FEJN JIDĦLU DOKUMENTI TAL-IVVJAĠĠAR

               Il-Partijiet jaqblu li l-Kumitat Konġunt stabbilit skont l-Artikolu 12 tal-Ftehim, meta jkun qed jissorvelja l-implimentazzjoni tal-Ftehim, għandu jevalwa l-impatt tal-livell ta’ sigurtà tad-dokumenti tal-ivvjaġġar rispettivi fuq il-funzjonament tal-Ftehim. Għal dan il-għan, il-Partijiet jaqblu li jinformaw lil xulxin b’mod regolari dwar il-miżuri li jkunu ttieħdu biex jiġi evitat it-tifrix ta’ dokumenti tal-ivvjaġġar, billi jiġu żviluppati l-aspetti tekniċi tas-sigurtà tad-dokumenti tal-ivvjaġġar kif ukoll dwar il-proċess tal-personalizzazzjoni tal-ħruġ ta’ dokumenti tal-ivvjaġġar.

               L-Istati Membri, l-Unjoni u l-Belarussja ser jinformaw mingħajr dewmien bla bżonn f’każ li jiġu introdotti dokumenti tal-ivvjaġġar ġodda jew ibiddlu d-dokumenti tal-ivvjaġġar eżistenti u jippreżentaw kampjuni ta’ dawn id-dokumenti tal-ivvjaġġar u d-deskrizzjoni tagħhom.

               DIKJARAZZJONI KONĠUNTA RIGWARD L-ARMONIZZAZZJONI TA’ INFORMAZZJONI DWAR PROĊEDURI GĦALL-ĦRUĠ TA’ VIŻA GĦAL SOĠĠORN QASIR U DOKUMENTI LI GĦANDHOM JITRESSQU META SSIR L-APPLIKAZZJONI GĦAL VIŻI GĦAL SOĠĠORNI QOSRA

               Filwaqt li jagħrfu l-importanza tat-trasparenza għall-applikanti għall-viża, il-Partijiet fil-Ftehim preżenti jqisu li għandhom jittieħdu l-miżuri li ġejjin:

               - jinġabar tagħrif bażiku għall-applikanti dwar il-proċeduri u l-kundizzjonijiet għall-applikazzjoni għall-viżi għal soġġorn qasir u dwar il-validità tagħhom.

               - għall-UE, biex ixxerred b’mod wiesa’ l-lista ta’ dokumenti ta’ sostenn li għandhom jiġu ppreżentati mill-applikanti għal viża fil-Belarussja, adottata permezz tad-Deċiżjoni ta’ Implimentazzjoni tal-Kummissjoni Nru C(2014) 2727 tat-29 ta’ April 2014.

               It-tagħrif imsemmi hawn fuq għandu jkun jidher b’mod ċar (fuq it-tabelli ta’ tagħrif fil-konsulati, fuq siti tal-Internet eċċ.).

               DIKJARAZZJONI KONĠUNTA

               DWAR IL-PERSUNAL KONSULARI NEĊESSARJU

               GĦALL-IMPLIMENTAZZJONI EFFETTIVA TAL-FTEHIM

               Filwaqt li jirrikonoxxu l-importanza ta’ implimentazzjoni effettiva tal-Ftehim, il-Partijiet jenfasizzaw il-ħtieġa li l-Partijiet jipprovdu persunal konsulari adegwat.

               Fid-dawl ta’ dan, il-Partijiet jaqblu li l-Kumitat Konġunt, stabbilit mill-Artikolu 12 tal-Ftehim, jenħtieġ li jissorvelja l-implimentazzjoni miż-żewġ Partijiet tal-Artikoli 6(4) u 7 tal-Ftehim li jistabbilixxu, rispettivament, il-possibbiltà għall-applikanti li jippreżentaw l-applikazzjonijiet direttament fil-konsulat, u t-tul tal-proċeduri għall-ipproċessar tal-applikazzjonijiet għall-viża.

               ANNESS […]

               ANNESS […]

               ANNESS […]

               ANNESS […]

               ANNESS […]

               ANNESS […]

               ANNESS […]

               ANNESS […]

               ANNESS […]

               ANNESS […]

    ---documentbreak---

               IL-KUMMISSJONI EWROPEA
            Brussell, 30.8.2019
            COM(2019) 403 final
            2019/0182(NLE)
            Proposta għal
            DEĊIŻJONI TAL-KUNSILL
            dwar il-konklużjoni tal-Ftehim bejn l-Unjoni Ewropea u r-Repubblika tal-Belarussja dwar il-faċilitazzjoni tal-ħruġ ta’ viżi

               MEMORANDUM TA’ SPJEGAZZJONI

               1.IL-KUNTEST TAL-PROPOSTA

               Fil-kuntest tas-Summit tas-Sħubija tal-Lvant f’Mejju 2009, l-UE affermat mill-ġdid l-appoġġ politiku tagħha għal-liberalizzazzjoni sħiħa tas-sistema tal-viżi f'ambjent sikur, u għall-promozzjoni tal-mobilità, billi jiġu konklużi ftehimiet dwar l-iffaċilitar tal-viżi u r-riammissjonijiet mal-pajjiżi tas-Sħubija tal-Lvant. Skont l-approċċ komuni għall-iżvilupp tal-politika tal-UE dwar il-faċilitazzjoni tal-viżi li ġie miftiehem fil-livell ta’ COREPER mill-Istati Membri f'Diċembru 2005, ftehim dwar il-faċilitazzjoni tal-viżi ma jiġix konkluż mingħajr ma jkun hemm fis-seħħ ftehim ta' riammissjoni.

               Abbażi ta’ dan, fit-12 ta’ Novembru 2010 il-Kummissjoni ppreżentat rakkomandazzjoni lill-Kunsill bil-ħsieb li jinkisbu direttivi biex jiġu nnegozjati Ftehimiet mar-Repubblika tal-Belarussja dwar, rispettivament, il-faċilitazzjoni tal-ħruġ ta’ viżi għal soġġorn qasir, u r-riammissjoni ta’ persuni li jirrisjedu mingħajr awtorizzazzjoni.

               Wara l-awtorizzazzjoni mogħtija mill-Kunsill fit-28 ta’ Frar 2011
                  1
               , in-negozjati mar-Repubblika tal-Belarussja nfetħu formalment fi Brussell fit-12 ta’ Ġunju 2014.

               Saru ħames sessjonijiet ulterjuri ta’ negozjati fl-24 ta’ Novembru 2014 f’Minsk, fit-12 ta’ Marzu 2015 fi Brussell, fl-20 ta’ Ġunju 2017 f’Minsk, fil-11 ta’ Ottubru 2018 u fis-26 ta’ Marzu 2019 fi Brussell. In-negozjaturi ewlenin inizjalaw it-test tal-ftehim fl-17 ta’ Ġunju 2019 permezz ta’ skambju ta’ posta elettronika.

               Sadanittant, il-Belarussja, l-Unjoni Ewropea u seba’ Stati Membri parteċipanti (il-Bulgarija, ir-Rumanija, il-Litwanja, il-Polonja, l-Ungerija, il-Finlandja u l-Latvja) iffirmaw Dikjarazzjoni Konġunta dwar Sħubija għall-Mobbiltà fit-13 ta’ Ottubru 2016.

               Sa mit-12 ta’ Frar 2017, iċ-ċittadini tal-Unjoni Ewropea huma eżenti mill-ħtieġa tal-viża għad-dħul u s-soġġorn fit-territorju tar-Repubblika tal-Belarussja għal perjodi sa massimu ta’ ħamest (5) ijiem, sakemm dawn ikunu qasmu l-fruntiera fl-Ajruport Internazzjonali ta’ Minsk. Fl-24 ta’ Lulju 2018, dan il-perjodu ta’ soġġorn mingħajr viża ġie estiż għal 30 jum bl-istess kundizzjonijiet. Għal perjodi ta’ soġġorn ta’ aktar minn 30 jum u mhux aktar minn 90 jum (fi kwalunkwe perjodu ta’ 180 jum), il-Ftehim se japplika b’mod reċiproku.

               L-Istati Membri ġew mgħarrfa u kkonsultati b’mod regolari fil-Gruppi ta’ Ħidma tal-Kunsill rilevanti fl-istadji kollha tan-negozjati. L-abbozz finali tat-test tal-Ftehim kien kondiviż mal-Grupp ta’ Ħidma dwar il-Viża u ġie approvat b’mod ġenerali, permezz ta’ proċedura ta’ silenzju, fit-5 ta’ April 2019.

               Fis-17 ta’ April 2019, il-Parlament Ewropew ġie infurmat dwar il-konklużjoni tan-negozjati kemm dwar il-Ftehim ta’ Faċilitazzjoni tal-Viża kif ukoll dwar dak ta’ Riammissjoni, permezz ta’ ittra mibgħuta mid-Direttur Ġenerali tad-DĠ Migrazzjoni u Affarijiet Interni lill-President tal-Kumitat għal-Libertajiet Ċivili, il-Ġustizzja u l-Intern. Ġew annessi l-abbozz tat-testi taż-żewġ Ftehimiet.

               Id-deċiżjoni proposta rigward il-konklużjoni tipprezenta l-arranġamenti interni neċessarji għall-applikazzjoni prattika tal-Ftehim. B'mod partikolari, tispeċifika li l-Kummissjoni, megħjuna minn esperti mill-Istati Membri, tirrappreżenta lill-Unjoni fi ħdan il-Kumitat Konġunt dwar il-Faċilitazzjoni tal-Viża stabbilit bl-Artikolu 12 tal-Ftehim.

               Il-proposta mehmuża tikkostitwixxi l-istrumenti legali għall-iffirmar tal-Ftehim. Il-Kunsill se jiddeċiedi b’maġġoranza kwalifikata.

               2.
                     L-GĦAN U L-KONTENUT TAL-FTEHIM

               Il-Ftehim bejn l-Unjoni Ewropea u r-Repubblika tal-Belarussja dwar il-faċilitazzjoni tal-ħruġ tal-viżi (minn issa ‘il quddiem: “il-Ftehim”) għandu l-għan li jiffaċilita, fuq il-bażi ta' reċiproċità, il-ħruġ ta' viżi għal soġġorn intiż ta’ mhux aktar minn 90 jum f’kull perjodu ta' 180 jum għaċ-ċittadini tal-Unjoni u tal-Belarussja.

               Il-Kummissjoni tikkunsidra li ntlaħqu l-objettivi stabbiliti mill-Kunsill fid-direttivi ta’ negozjati tiegħu u li l-abbozz tal-Ftehim hu aċċettabbli għall-Unjoni.

               Il-kontenut aħħari tiegħu jista’ jitqassar kif ġej:

               –bħala prinċipju, fil-każ tal-applikanti kollha għal viża, ikollha tittieħed deċiżjoni jekk tinħariġx viża jew le fi żmien għaxart (10) ijiem tal-kalendarju. Dan il-perjodu jkun jista’ jiġi estiż għal massimu ta’ 30 jum tal-kalendarju jekk ikun hemm bżonn ta’ skrutinju aktar dettaljat. F’każijiet urġenti, il-perjodu għat-teħid ta’ deċiżjoni jista’ jitnaqqas għal jumejn ta’ xogħol jew inqas. Bħala regola, l-applikanti għall-viża jista' jkollhom appuntament biex jippreżentaw l-applikazzjoni tagħhom fi żmien ġimgħatejn mid-data tat-talba u, f’każijiet ta’ urġenza, minnufih jew mingħajr appuntament;

               –it-tariffa tal-viża biex jiġu pproċessati l-applikazzjonijiet ippreżentati minn ċittadini tal-Unjoni Ewropea u tar-Repubblika tal-Belarussja hija ta’ EUR 35. Din it-tariffa tiġi applikata għall-applikanti kollha għal viża. Barra minn hekk, il-kategoriji ta’ persuni li ġejjin jibbenefikaw minn eżenzjoni sħiħa mit-tariffa tal-viża: tfal taħt l-età ta’ 12-il sena, persuni b’diżabilità, qraba stretti, membri ta’ delegazzjonijiet uffiċjali li jipparteċipaw f’attivitajiet tal-gvern, tfal tal-iskola, studenti u studenti li jkollhom diġà grad universitarju, rappreżentanti ta’ organizzazzjonijiet tas-soċjetà ċivili, każijiet umanitarji u persuni li jipparteċipaw f’attivitajiet xjentifiċi, kulturali, artistiċi u sportivi;

               –f’każ li l-Partijiet jiddeċiedu li jikkooperaw ma’ fornitur estern tas-servizzi għal, fost affarijiet oħra, il-ġbir tal-applikazzjonijiet għall-viża, it-tariffa li għandha titħallas lill-fornitur tas-servizz estern ma tistax taqbeż it-EUR 30. Il-possibbiltà li ċ-ċittadini tal-Partijiet jippreżentaw l-applikazzjoni direttament fil-konsulati għandha tinżamm, sa fejn ikun possibbli, pereżempju fejn ikun hemm biżżejjed persunal biex ilaħħaq mal-ammont ta’ xogħol u li jissodisfaw l-obbligi stabbiliti mill-ftehim;

               –id-dokumenti dwar l-iskop tal-vjaġġ li għandhom jiġu ppreżentati ġew simplifikati għall-kategoriji li ġejjin ta' applikanti: qraba mill-viċin, negozjanti, membri ta’ delegazzjonijiet uffiċjali, tfal tal-iskola u studenti diġà bi grad universitarju, parteċipanti f’avvenimenti xjentifiċi, kulturali u sportivi, ġurnalisti, persuni li jkunu qed iżuru dfin militari u ċivili (inklużi qraba), rappreżentanti tas-soċjetà ċivili, membri tal-professjonijiet li jipparteċipaw f’wirjiet internazzjonali, konferenzi, simpożji, seminars jew avvenimenti oħra simili, xufiera li jwettqu servizzi ta’ trasport internazzjonali ta’ merkanzija u ta’ passiġġieri, parteċipanti fi programmi uffiċjali ta’ skambju ta’ bliet ġemellati, persuni li jipparteċipaw f’avvenimenti sportivi internazzjonali, membri tal-ekwipaġġ ta’ ferroviji, refriġeraturi u lokomottivi u parteċipanti fi programmi uffiċjali ta’ kooperazzjoni transfruntiera tal-UE. Għal dawn il-kategoriji ta’ persuni, jistgħu jintalbu biss id-dokumenti elenkati fil-ftehim biex jiġi ġġustifikat l-għan tal-vjaġġ. Bħala regola, ma tkun tinħtieġ l-ebda ġustifikazzjoni, stedina jew validazzjoni oħra prevista mil-leġiżlazzjoni tal-Istati Membri jew mir-Repubblika tal-Belarussja;

               –hemm ukoll kriterji simplifikati għall-ħruġ ta’ viżi għal dħul multiplu għal dawn il-kategoriji ta’ persuni li ġejjin:

               (a)fil-każ ta’ membri ta’ gvernijiet nazzjonali u reġjonali, parlamenti u qrati, membri permanenti ta’ delegazzjonijiet uffiċjali, konjuġi u ulied li jżuru ċittadini tal-Unjoni Ewropea li jirrisjedu legalment fit-territorju tal-Belarussja jew ċittadini tar-Repubblika tal-Belarussja li jirrisjedu legalment fl-Istati Membri jew ċittadini tal-UE li jirrisjedu fit-territorju tal-Istati Membri li tagħhom ikunu ċittadini jew ċittadini tar-Repubblika tal-Belarussja li jirrisjedu fit-territorju tal-Belarussja: viżi bi dħul multiplu b’perjodu ta’ validità ta’ ħames (5) snin (jew inqas, jekk l-intenzjoni li wieħed jivvjaġġa regolarment tkun manifestament limitata, pereżempju fejn il-perjodu ta’ validità tal-mandat jew l-awtorizzazzjoni tagħhom għal residenza legali ikun iqsar);

               (b)parteċipanti fi programmi xjentifiċi, kulturali, ta’ skambju uffiċjali jew transfruntier, avvenimenti sportivi internazzjonali, ġurnalisti, studenti, membri ta’ delegazzjonijiet uffiċjali, rappreżentanti ta’ organizzazzjonijiet tas-soċjetà ċivili, membri tal-professjonijiet li jipparteċipaw f’wirjiet internazzjonali, konferenzi, simpożji, seminars jew avvenimenti simili oħra, sewwieqa li jwasslu merkanzija internazzjonali u ekwipaġġ ta’ ferroviji u persuni li jeħtieġu li jagħmlu żjarat regolari minħabba raġunijiet mediċi: viżi għal dħul multiplu validi għal sena (1);

               (c)l-istess kategoriji msemmija f’(b): jenħtieġ li jinħarġu viżi validi għal minimu ta’ sentejn (2) u massimu ta’ ħames (5) snin (sakemm matul is-sentejn ta’ qabel ikunu użaw legalment il-viżi ta’ dħul multiplu ta’ sena (1), sakemm il-ħtieġa jew l-intenzjoni ta’ vvjaġġar frekwenti ma tkunx manifestament limitata għal perjodu iqsar);

               –ċittadini tal-Unjoni Ewropea u r-Repubblika tal-Belarussja li jkunu detenturi ta’ passaporti diplomatiċi bijometriċi validi u d-detenturi ta’ laissez-passer validi tal-UE huma eżenti mill-obbligu li jkollhom viża għal soġġorn qasir. F’April 2015 il-Kummissjoni kienet ippreżentat l-ewwel valutazzjoni tas-sigurtà u l-integrità tas-sistema ta’ ħruġ tal-passaporti diplomatiċi Belarussi, inklużi l-karatteristiċi ta’ sigurtà ta’ dawn tal-aħħar, b’eżitu sodisfaċenti fir-rigward tas-sistema ta’ ħruġ. Madankollu, il-livell ta’ sigurtà tal-passaporti diplomatiċi Belarussi ma kienx ikkunsidrat bħala suffiċjenti biżżejjed minn xi Stati Membri. Ir-Repubblika tal-Belarussja sussegwentement infurmat li kienet se tibda toħroġ passaporti bijometriċi f’konformità mal-aħħar linji gwida u rakkomandazzjonijiet tal-Organizzazzjoni Internazzjonali tal-Avjazzjoni Ċivili mill-bidu tal-2020 u aċċettat li tillimita l-eżenzjoni mill-viża għal passaporti diplomatiċi bijometriċi (rekwiżit addizzjonali mhux mitlub mid-direttivi ta’ negozjar). Fis-sitt u l-aħħar ċiklu ta’ negozjati fl-26 ta’ Marzu 2019, ir-Repubblika tal-Belarussja pprovdiet lill-Kummissjoni informazzjoni aġġornata dwar is-sistema tal-ħruġ u l-ispeċifikazzjonijiet tekniċi ta’ dawn il-passaporti, u impenjat ruħha li tikkondividi kampjun tal-passaport bijometriku l-ġdid u l-ispeċifikazzjonijiet tekniċi finali sa mhux aktar tard minn Ottubru 2019. F’dawn iċ-ċirkostanzi, il-valutazzjoni finali tas-sistema ta’ ħruġ tal-Belarussja se jkollha ssir mill-Kummissjoni, f’konsultazzjoni mal-Istati Membri, qabel ma l-Ftehim ikun jista’ jiġi konkluż;

               –il-klawżoli finali jipprovdu l-possibbiltà għall-Partijiet li jissospendu l-ftehim, kompletament jew parzjalment (eż. l-eżenzjoni mill-viża għad-detenturi ta’ passaporti bijometriċi diplomatiċi) għal kwalunkwe raġuni. Għalhekk din id-dispożizzjoni tkopri raġunijiet ta’ sospensjoni bħall-ksur jew l-abbuż ta’ xi dispożizzjoni tal-ftehim, bħall-eżenzjoni mill-viża għal passaport diplomatiku (l-Artikolu 10), għal kunsiderazzjonijiet dwar id-drittijiet tal-bniedem u d-demokrazija (imsemmija wkoll fi preambolu tal-Ftehim), kif ukoll għal nuqqas ta’ kooperazzjoni dwar ir-riammissjoni u/jew l-implimentazzjoni mhux sodisfaċenti tal-Ftehim ta’ Riammissjoni;

               –il-klawżoli finali jistipulaw ukoll li l-ftehim dwar il-faċilitazzjoni tal-viża jista’ jidħol fis-seħħ biss fid-data tad-dħul fis-seħħ tal-Ftehim ta’ Riammissjoni;

               –l-importanza tal-prinċipji fundamentali li jirregolaw il-kooperazzjoni bejn il-Partijiet kif ukoll l-obbligi u r-responsabbiltajiet, inkluż ir-rispett għad-drittijiet tal-bniedem u l-prinċipji demokratiċi, li joħorġu mill-istrumenti internazzjonali rilevanti li bihom huma marbuta, hija enfasizzata f’preambolu għall-Ftehim;

               –is-sitwazzjoni speċifika tal-Istati Membri li għadhom ma japplikawx kompletament l-acquis ta’ Schengen u l-għarfien unilaterali tagħhom tal-viżi u tal-permessi ta' residenza ta’ Schengen maħruġa lil ċittadini tar-Repubblika tal-Belarussja għall-iskop ta’ tranżitu mit-territorju tagħhom skont id-Deċiżjoni tal-Kunsill Nru 565/2014/KE, hija indirizzata permezz ta’ protokoll;

               –mal-Ftehim hemm mehmuża Dikjarazzjoni Konġunta dwar il-kooperazzjoni fejn jidħlu dokumenti tal-ivvjaġġar u l-iskambju regolari ta' informazzjoni dwar is-sigurtà ta’ dokumenti tal-ivvjaġġar.

               –mal-Ftehim hemm mehmuża Dikjarazzjoni Konġunta dwar l-armonizzazzjoni tal-proċeduri ta’ informazzjoni għall-ħruġ ta’ viżi għal soġġorn qasir u dokumenti li għandhom jiġu ppreżentati meta ssir applikazzjoni għal viżi għal soġġorn qasir;

               –is-sitwazzjonijiet speċifiċi tad-Danimarka, ir-Renju Unit u l-Irlanda huma riflessi fil-preambolu u f’Dikjarazzjonijiet Konġunti mehmuża mal-Ftehim. L-assoċjazzjoni mill-qrib tal-Iżlanda, in-Norveġja, l-Iżvizzera u l-Liechtenstein mal-implimentazzjoni, l-applikazzjoni u l-iżvilupp tal-acquis ta’ Schengen hi ugwalment riflessa f’Dikjarazzjoni Konġunta mal-Ftehim
                  2
               .

               –Dikjarazzjoni Konġunta dwar il-persunal konsulari hija mehmuża mal-Ftehim sabiex tirrifletti l-importanza li l-Partijiet jagħtu għad-disponibbiltà ta’ għadd suffiċjenti ta’ persunal fil-konsulati tagħhom biex jiżguraw l-implimentazzjoni effettiva tal-Ftehim.

               3.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

               Din il-proposta qiegħda tiġi ppreżentata lill-Kunsill sabiex jiġi konkluż il-Ftehim.

               Il-bażi ġuridika għal din il-proposta hija l-punt (a) tal-Artikolu 77(2) tat-Trattat dwar il-Funzjonament tal-Unjoni Ewropea (it-TFUE), meħud flimkien mal-Artikolu 218(6)(a) tiegħu.

               •Sussidjarjetà (għall-kompetenza mhux esklużiva)

               Mhux applikabbli.

               •Proporzjonalità

               Il-proposta attwali ma tmurx lil hinn minn dak li hu meħtieġ biex jintlaħaq l-objettiv segwit, jiġifieri l-konklużjoni ta’ ftehim internazzjonali li jiffaċilita l-ħruġ ta’ viżi liċ-ċittadini Belarussi u tal-Unjoni.

               4.IMPLIKAZZJONIJIET BAĠITARJI

               Din il-proposta ma tinvolvix spejjeż addizzjonali għall-baġit tal-UE.

               5.KONKLUŻJONIJIET

               Fid-dawl tar-riżultati msemmija hawn fuq, il-Kummissjoni tipproponi li l-Kunsill, wara li jkun irċieva l-kunsens mill-Parlament Ewropew, japprova l-konklużjoni tal-Ftehim mehmuż bejn l-Unjoni Ewropea u r-Repubblika tal-Belarussja dwar il-faċilitazzjoni tal-ħruġ ta’ viżi.

               2019/0182 (NLE)

               Proposta għal

               DEĊIŻJONI TAL-KUNSILL

               dwar il-konklużjoni tal-Ftehim bejn l-Unjoni Ewropea u r-Repubblika tal-Belarussja dwar il-faċilitazzjoni tal-ħruġ ta’ viżi

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-punt (a) tal-Artikolu 77(2), meħud flimkien mal-Artikolu 218(6)(a) tiegħu,

               Wara li kkunsidra l-proposta tal-Kummissjoni Ewropea,

               Wara li kkunsidra l-kunsens tal-Parlament Ewropew
                  3
               ,

               Billi:

               (1)Skont id-Deċiżjoni tal-Kunsill XXXX/XX
                  4
               , il-Ftehim bejn l-Unjoni Ewropea u l-Belarussja dwar il-faċilitazzjoni tal-ħruġ ta’ viżi (minn issa ‘il quddiem “il-Ftehim”) ġie ffirmat fi […], suġġett għall-konklużjoni tiegħu f’data aktar tard.

               (2)Fil-kuntest tad-Dikjarazzjoni tas-Summit tas-Sħubija tal-Lvant tas-7 ta’ Mejju 2009, l-Unjoni u l-pajjiżi sħab esprimew l-appoġġ politiku tagħhom lejn il-liberalizzazzjoni tar-reġim tal-viża f’ambjent sikur u jirriaffermaw mill-ġdid l-intenzjoni tagħhom li jieħdu passi gradwali lejn sistema mingħajr viża għaċ-ċittadini tagħhom fiż-żmien opportun.

               (3)L-iskop tal-Ftehim hu li jiffaċilita, fuq il-bażi ta' reċiproċità, il-ħruġ ta’ viżi għal soġġorn intenzjonat ta’ mhux aktar minn 90 jum f’kull perjodu ta’ 180 jum għaċ-ċittadini tal-Unjoni u tal-Belarussja.

               (4)Din id-Deċiżjoni tikkostitwixxi żvilupp tad-dispożizzjonijiet tal-acquis ta' Schengen li fihom ir-Renju Unit ma jiħux sehem, skont id-Deċiżjoni tal-Kunsill 2000/365/KE tad-29 ta' Mejju 2000 dwar it-talba tar-Renju Unit tal-Gran Brittanja u l-Irlanda ta' Fuq biex jieħdu parti f'xi disposizzjonijiet tal-acquis
                  5
                ta' Schengen; għaldaqstant ir-Renju Unit mhuwiex qiegħed jieħu sehem fl-adozzjoni tagħha u mhuwiex marbut biha jew soġġett għall-applikazzjoni tagħha.

               (5)Din id-Deċiżjoni tikkostitwixxi żvilupp tad-dispożizzjonijiet tal-acquis ta' Schengen li fihom l-Irlanda ma tiħux sehem skont id-Deċiżjoni tal-Kunsill 2002/192/KE tat-28 ta' Frar 2002 dwar it-talba tal-Irlanda sabiex tieħu sehem f'xi dispożizzjonijiet tal-acquis
                  6
               ta' Schengen; Għaldaqstant l-Irlanda mhix qiegħda tieħu sehem fl-adozzjoni ta’ din id-Deċiżjoni u mhix marbuta biha jew soġġetta għall-applikazzjoni tagħha.

               (6)F'konformità mal-Artikoli 1 u 2 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka mhix qiegħda tieħu sehem fl-adozzjoni ta’ din id-Deċiżjoni u mhix marbuta biha jew suġġetta għall-applikazzjoni tagħha.

               (7)Il-ftehim għandu jiġi approvat f’isem l-Unjoni Ewropea,

               ADOTTA DIN ID-DEĊIŻJONI:

               Artikolu 1

               Il-Ftehim bejn l-Unjoni Ewropea u r-Repubblika tal-Belarussja dwar il-faċilitazzjoni tal-ħruġ ta’ viżi (“il-Ftehim”) huwa b’dan approvat f’isem l-Unjoni.

               It-test tal-Ftehim u tad-Dikjarazzjonijiet Konġunti huma mehmuża ma’ din id-Deċiżjoni.

               Artikolu 2

               Il-President tal-Kunsill għandu jinnomina l-persuna awtorizzata biex tipproċedi, f’isem l-Unjoni Ewropea, għan-notifika stabbilita fl-Artikolu 14(1) tal-Ftehim, sabiex jiġi espress il-kunsens tal-Unjoni Ewropea li tintrabat bil-Ftehim.

               Artikolu 3

               Il-Kummissjoni, megħjuna minn esperti mill-Istati Membri, għandha tirrapreżenta lill-Unjoni fil-Kumitat Konġunt stabbilit mill-Artikolu 12 tal-Ftehim.

               Artikolu 4

               Din id-Deċiżjoni għandha tidħol fis-seħħ fil-jum tal-adozzjoni tagħha
                  7
               .

               Magħmul fi Brussell,

                     Għall-Kunsill

                     Il-President

                     (1)

                        Id-direttivi ta’ negozjati ġew emendati mill-Kunsill fit-2 ta’ Marzu 2015 sabiex tiġi inkluża l-possibbiltà li l-eżenzjoni diplomatika mill-viża tiġi sospiża fil-każ ta’ firxa usa’ ta’ raġunijiet minn dawk speċifikati fid-dispożizzjonijiet ta’ sospensjoni standard, eż. fil-każ ta’ kunsiderazzjonijiet li jolqtu d-drittijiet tal-bniedem u d-demokrazija kif ukoll fil-każ ta’ abbuż minn dik l-eżenzjoni.

                     (2)

                        Il-preambolu u d-Dikjarazzjoni Konġunta dwar is-sitwazzjoni tar-Renju Unit jistgħu jkollhom jiġu riveduti wara l-ħruġ tar-Renju Unit.

                     (3)

                        Għandha tiġi inkluża referenza għall-kunsens tal-PE.

                     (4)

                        OJ L […], […], p. […].

                     (5)

                        Id-Deċiżjoni tal-Kunsill 2000/365/KE tad-29 ta’ Mejju 2000 dwar it-talba tar-Renju Unit tal-Gran Brittanja u l-Irlanda ta’ Fuq biex jieħdu parti f’xi dispożizzjonijiet tal-acquis ta’ Schengen (ĠU L 131, 1.6.2000, p. 43).

                     (6)

                        Id-Deċiżjoni tal-Kunsill 2002/192/KE tat-28 ta’ Frar 2002 rigward it-talba tal-Irlanda biex tieħu sehem f’xi dispożizzjonijiet tal-acquis ta’ Schengen (ĠU L 64, 7.3.2002, p. 20).

                     (7)

                        Id-data tad-dħul fis-seħħ tal-Ftehim ser tiġi ppubblikata f’Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.